text:
Gelombang sinus
Gelombang sinus atawa sinusoida ngarupakeun hiji fungsi anu mindeng kapanggih dina matematika, fisika, pamrosésan sinyal, audisi, téknik listrik, jeung loba widang liana deui. Wangunan paling dasarna nyaéta:
anu ngagambarkeun fungsi tina waktu (t) anu nyarupaan gelombang dimana:
- panyimpangan pangluhurna ti puseur osilasi = A (aka amplitudo)
- frékuénsi sudut (radians per detik)
- fase = θ
- Lamun fase henteu-enol, sakabéh wangunan gelombang katempo digésér waktuna saloba θ/w detik. Harga negatif ngagambarkeun gelombang nu tinggaleun, sarta harga positif ngagambarkeun "miheulaan".
Daptar eusi
Wangunan umum[édit | sunting sumber]
Umumna, fungsi bisa ogé mibanda:
- sahiji diménsi ruang, x (posisi), sarta frékuénsi k (katelah ogé angka gelombang)
- amplitudo anu puseurna henteu-enol, D (katelah ogé DC offset)
anu katingal saperti kieu:
Angka gelombang dikaitkeun jeung frékuénsi sudut ku rumus:.
dimana λ mangrupakeun panjanggelombang, f nyaéta frékuénsi, sarta c nyaéta laju rambatan.
Rumus ieu ngagambarkeun gelombang sinus pikeun diménsi tunggal, jadi rumus umum di luhur méré amplitude gelombang dina sahiji tempat x dina waktu t sapanjang sahiji garis.
Ieu, contona, bisa dianggap harga hiji gelombang sapanjang sahiji kawat.
Conto dua-diménsi bakal ngajelaskeun amplitudo gelombang dua diménsi dina posisi (x, y) dina waktu t. Ieu, misalna, bisa dianggap harga sahiji gelombang cai dina sahiji balong satutasna sahiji batu diragragkeun kana éta cai. Sanajan conto ieu bener-bener mangrupakeun sahiji gelombang diménsi tilu, ieu nunjukkeun masalahna; conto anu leuwih akurat nyaéta rambatan sahiji gelombang listrik ngaliwatan papan konduksi.
Sababarah conto kajadian anu disusun ku gelombang sinus[édit | sunting sumber]
Pola gelombang ieu mindeng kapanggih di alam, kaasup gelombang sagara, gelombang sora, sarta gelombang cahaya. Ogé, pola kasar sinusoida bisa katingal tina citakan gambar rata-rata temperatur poéan salila sataun, sanajan gambarna mungkin nyarupaan gelombang kosinus anu tibalik.
Gambar tegangan arus bulak-balik ngahasilkeun sahiji pola gelombang sinus. Kanyataannana, gambar tegangan gelombang arus saarah sistem panyaarah méré pola gelombang sinus harga mutlak, dimana gelombang tetep aya dina sisi positif sumbu-x.
Sahiji gelombang kosinus disebut sabagé "sinusoida", lantaran:
anu ogé mangrupakeun sahiji gelombang sinus kalayan pagéséran fase saloba п/2. Lantaran miheulaan, mindeng disebut yén fungsi kosinus miheulaan fungsi sinus atawa fungsi sinus katinggaleun ti fungsi kosinus.
Satiap gelombang nu henteu-sinusoida, saperti gelombang kotak atawa malah gelombang sora anu henteu teratur anu nyusun ucapan manusa, bisa dinyatakeun sabagé sakumpulan gelombang sinusoida kalayan perioda sarta frékuénsi anu béda-béda anu dicampurkeun babarengan. Téknik ngarobah wangunan gelombang kompléks jadi komponén-komponén sinusoidana disebut analisis Fourier.
Ceuli bisa nganyahokeun gelombang-gelombang sinus tunggal lantaran sora-sora kalayan wangunan gelombang saperti kitu kadéngé "beresih" atawa "jelas" ku manusa; sababaraha sora anu nyarupaan sahiji gelombang sinus murni nyaéta suitan, sahiji gelas kristal anu dipaksa ngageter ku cara ngelapkeun sahiji ramo baseuh sapanjang biwir gelas, sarta sora anu dihasilkeun ku sahiji garpu tala.
Pikeun ceuli manusa, sahiji sora anu disusun ku leuwih ti hiji gelombang sinus bakal kadéngé "ribut" atawa bakal ngahasilkeun harmonik anu bisa didéteksi; hal ieu bisa dijelaskeun sabagé sahiji timbre anu béda.
Deret Fourier[édit | sunting sumber]
Dina taun 1822, Joseph Fourier, saurang ahli matematika Perancis, manggihan yén gelombang-gelombang sinusoida bisa digunakeun sabagé building block anu saderhana pikeun 'nyusun' sarta ngagambarkeun ampir sakabéh wangunan gelombang périodik. Prosésna disebut analisis Fourier, anu ngarupakeun alat analitis anu mangfaat dina tolab ngeunaan gelombang, aliran panas, widang ilmiah séjénna, sarta téori pamrosésan sinyal.


c: text/html

text:
Langlayangan
Langlayangan, layangan, atawa wau (di wilayah Semenanjung Malaya)nya éta mangrupa kaulinan anu keretas nu diapungkeun ku angin ditalian ku bola sangkan ulah leupas.[1]
Pungsi[édit | sunting sumber]
Aya rupa-rupa langlayangan, ilaharna nya éta langlayangan hias (dina bahasa Betawi disebut koang) jeung langlayangan aduan (laga).[2] Aya ogé langlayangan nu diteundeunan sendaringan nu bisa ngaluarkeun sora kusabab tiupan angin.[2] Langlayangan laga biasa dipaénkeun ku barudak dina usum pancaroba kusabab biasana angin niupna tarik dina waktu harita mah.[2] Di sababaraha daérah Nusantara lanhlayangan dipaénkeun salaku bagiéan tina acara ritual nu tangtu, biasana aya pakaitna jeung proses budidaya tani.[2] Langlayangan nu pang basajanna dijieun tina daun nu diteundeunan rangka tina awi bambu jeung ditalian ku serat rotan.[2] Langlayangan nu samodél kitu masih aya di Sulawesi.[2] Jeung deui, sababaraha wangun langlayangan tradisional Bali mekar tina langlayangan daun kusabab wangunna nu oval nu nyaruaan daun.[2] Di Jawa Barat, Lampung, aya sawatara tempat di Indon ésia y én lalayanagan dipak é pikeun nguseup.[2] Lalayangan kasebut dijieuna tina anyaman daun sajenis anggrek nu tangtu, anu dipatalikeun jeung kail.[2] Di Pangandaran aya sababaraha tempat, langlayangan dipasangikeun jerat pikeun meunangkeun kalong.[2] Pamakéna langlayangan pikeun alat bantu panalungtikan cuaca geus aya dina abad ka-18.[2]
Sajarah[édit | sunting sumber]
Catatan kahiji nu nyebutkeun paulinan langlayangan nya éta dokumen ti Cina kira-kira 2500 Saméméh Maséhi.[3] Kapanggihna hiji lukisan guha di Pulo Muna , Sulawesi Tenggara, dina abad ka 21 nu méré sawangan yén jalma ulin langlayangan bakal ngabalukarkeun spékulasi ngeunaan tradisi nu umurna leuwih ti éta di kawasan Nusantara.[3] Ayana kamekaran nu bébas anatara tradisi di Cina jeung tradisi di Nusantara, sabab di Nusantara loba kapanggih langlayangan wangun primitif nu dijieun tina dangdaunan.[3] Di kawasan Nusantara ngeunaan langlayangan nya éta tina Sajarah Melayu (Sulalatus Salatin) (abad ka-17) nu nyaritakeun hiji féstifal langlayangan nu diiluan ku gegedén karajaan.[3] Ti Cina, kaulinan langlayangan nyebar ka kulon nepi ka kasohor di Eropa.[3] Langlayangan kasohor nalika dipaké ku Benjamin Franklin nalika manéhna keur diajar gelap.[3]

robotstxt: allowed

filter: keep


text:
Daniel Bernoulli
Daniel Bernoulli lahir taun 1700 ti hiji kulawarga anu boga sajarah panjang minangka ahli matématika.[1] Nalika lahir, bapana jadi pupuhu jurusan matématika di universitas Gruningen, Walanda.[1] Bapana boga pangaruh anu kuat dina kamekaran Daniel Bernoulli komo mutuskeun yén jalan Daniel Bernoulli téh jadi padagan, lain ahli matématika saperti dirina.[1]
Tapi Daniel ngalawan kahayang bapana, anjeunna kalahka haying jadi ahli matématika siga bapana.[1] Sakumaha bapana, Daniel kalahka kapincut kana élmu matématika, tapi dina lalampahanana ,bapana Daniel mutuskeun anakna sangkan jadi dokter daripada jadi ahli matématika alatan numutkeun anjeunna, jadi ahli matématika hartina bakal kurang duit.[1] Ari pék justru dina dunya kadokteran pisan anjeunna jadi kawentar.[1] Dumasar bekel kaahlianana dina matématika, Daniel manggihan cara ngukur tekanan getih.[1] Ti dinya pisan awalna téori hidrodinamika anu kawentar dimimitian.[1]
Sasaruaan dasar dina hidrodinamika geus bisa ditaratas jeung dirumuskeun ku Bernoulli kalawan hade, nu antukna bisa dimangpaatkeun pikeun ngajelaskeun ejala fisis anu aya hubunganana jeung aliran cai.[2] Sasaruaan dasar éta téh disebut minangka Sasaruaan (id:Persamaan) Bernoulli atawa téoréma Bernoulli, nyaéta hiji persamaan anu ngajelaskeun rupa-rupa hal anu aya kaitanana jeung gancang (id:kecepatan), luhurna beungeut zat cair, jeung tekenanna.[2] Sasaruaan anu geus dihasilkeun ku Bernoulli éta téh ogé bisa disebut minangka Hukum Bernoulli, nyaéta hukum anu bisa dipaké pikeun ngajelaskeun gejala anu aya hubunganana jeung gerakan zat alir ngaliwatan hiji penampang pipa.[2]


text:
Kota
Kota, numutkeun définisi universal, nya éta hiji daérah urban anu béda jeung désa atawa kampung dumasar kana ukuran, kapadetan pangeusi, kapentingan, atawa status hukumna.
Dina kontéks wilayah di Indonésia, kota mangrupakeun babagian wilayah administratif di Indonésia sanggeus propinsi, nu dipingpin ku walikota. Sejaba ti kota, babagéan wilayah administratif sanggeus propinsi nyaéta kabupatén. Sacara umum, kabupatén jeung kota mibanda wewenang nu sarua. Kabupatén lain bawahan propinsi, sabab bupati atawa walikota henteu tanggung jawab ka gubernur. Kabupatén atawa kota mangrupakeun daérah otonom nu miboga wewenang ngatur jeung ngurus urusan pamaréntahannana sorangan.
Samemehna, istilah kota dipikawanoh minangka Daérah Tingkat II Kotamadya. Ti saprak diberlakukeunnana Undang-undang Nomer 22 Taun 1999 ngeunaan Pamaréntahan Daérah, istilah Daérah Tingkat Kotamadya diganti jadi ukur kota wungkul. Istilah "Kota" di propinsi Nanggroe Acéh Darussalam disebut ogé "Banda"


text:
Tuberkulosis
Tuberkulosis (ilahar disebut TBC atawa TB) téh panyakit inféksi alatan baktéri Mycobacterium tuberculosis, nu utamana narajang bayah (TB pulmonal), tapi bisa ogé narajang sistim saraf pusat (méningitis), sistim limfe, sistim sirkulasi (miliary tuberculosis), tulang, jeung sandi.
Tuberkulosis mangrupakeun salah sahiji panyakit inféksi paling bahya; laporan WHO taun 2004 nyebutkeun yén panyakit ieu téh narajang 14,6 juta urang di sakuliah dunya[1]. Dina sataunna, kuman ieu narajang salapan juta jalma sarta nelasan dua juta di antarana, utamana di nagara mekar. Di nagara-nagara maju, nu katarajang panyakit ieu téh biasana mah alatan sistim imunna anu ngalemahan, utamana alatan ubar imunosuprésif atawa inféksi HIV.
Sabenerna mah, ampir sapertilu manusa pangeusi Bumi téh geus kainféksi baktéri TB, tapi nu terus gering mah ukur 10%. Nu ngéléhkeun katelengesan TB téh ukur malaria, nu nelasan 2-3 juta jalma unggal taun.
Sumber rujukan[édit | sunting sumber]
- Tuberculosis, Wikipédia édisi basa Inggris (11 Méi 2006)


text:
Pluto
Pluto (ngaran resmi: 134340) nya éta hiji planét leutik (dwarf planét) dina Tata Surya. [1] Saméméh 24 Agustus 2006, Pluto berstatus minangka hiji planét sarta mangrupa planét pangleutikna sarta panglaérna (runtuyan kasalapan) ti panonpoé.[1] Dina 7 Séptember 2006, ngaran Pluto digantian jeung nomer waé, nya éta 134340. [1] Ngaran ieu dibikeun ku Minor Planét Center (MPC), organisasi resmi anu tanggung jawab dina ngumpulkeun data ngeunaan asteroid sarta komét dina tata surya .[1] Dina warsih 1978 Pluto dipikanyaho ngabogaan satelit anu ukuranana henteu leutik teuing nu dingaranan Charon (diameter 1.196 km). [1] Saterusna kapanggih deui satelit séjénna, Nix sarta Hydra.[1] Saprak kapanggih ku Clyde William Tombaugh, saurang astronom ngora di Observatorium Lowell, dina 18 Pebruari 1930, Pluto saterusna jadi salah sahiji anggota ti Tata Surya anu panglaérna tempatna.[1] Jarak Pluto jeung panonpoé nya éta 5.900,1 juta kilométer. [1] Pluto ngabogaan diameter anu ngahontal 4.862 km sarta ngabogaan massa 0,002 massa Bumi. [1] Période rotasi Pluto ny aéta 6,39 poé, sedengkeun période révolusi nya éta 248,4 warsih. [1] Wangun Pluto jiga jeung Bulan kalayan atmosfer anu ngandung metan. Suhu permukaan Pluto berkisar -233o celsius nepi ka dengan-223o Celsius, ku kituna kalolobaan berwujud es.[1] Numutkeun para ilmuwan NASA planét Pluto anu leutik sarta perenahna di pang tungtung sistem tata surya urang kiwari beuki boga warna beureum. [2] Gambar-gambar anu dicokot teleskop rohang jomantara Hubble nempokeun yén planét éta 20% leuwih beureum ti saméméhna. [2] Para pakar yakin fenomena éta disebabkan ku parobahan dina es anu aya di permukaan Pluto diwaktu planét ieu ngasupan tahap anyar ti orbit salila 248 warsih. [2] Gambar-gambar anyar ieu nempokeun nitrogen anu ngimpel beuki bersinar di kalér sarta beuki gelap di bagian kidul. [2] Parobahan-parobahan ieu kamungkinan badag mangrupa akibat tina lé'éhna és di kutub anu kakeunaan sinar Panonpoé samentara di kutub séjénna ngimpel.[2]


text:
Blog Penerang - Contoh Biantara Bahasa Sunda Tentang Pendidikan - Conto Pidato Basa Sunda, Bintara yaitu menyampaikan sesuatu di hadapan orang banyak atau dalam bahasa Indonesia disebut juga dengan Pidato.
Biantara (pidato) mempunyai tujuan, diantaranya : Informatif, Persuasif, Instruktif, Edukatif, Entertaint.
Dalam biantara (pidato) terdapat pembuka, isi, penutup.
Apa tujuan biantara (pidato)?
Untuk menyampaikan suatu maksud atau hal-hal tertentu kepada orang banyak sehingga informasi yang disampaikan dapat diketahui oleh orang banyak atau masyarakat.
Dalam melakukan Biantara (pidato) ada tahapan-tahapannya agar Biantara (pidato) dapat berjalan dengan baik :
A. Persiapan
- Menentukan Topik atau Tujuan
- Menguasai materi yang akan diberikan
- Mengetahui pendengar
- Mengetahui situasi dan kondisi
- Mempersiapkan fisik danmental
B. Tahap Kerja
- Membuka Biantara (pidato)
- Memaparkan isi Biantara (pidato)
- Mentup Biantara (pidato)
Nah, setelah mengatahui tentang biantara kita lanjutkan pada Contoh Biantara Bahasa Sunda Tentang Pendidikan.
Contoh Biantara Bahasa SundaContoh Pidato Bahasa Sunda tentang Pendidikan
URANG SUNDA KUDU NGAROJONG KANA ATIKANPIKEUN SUKSESNA KAWAJIBAN DIAJAR 12 TAUN
assalamu’alaikum warahmatullahi wabarakatuh
Sampurasun…..
Déwan yuri anu ku sim abdi di pihormat, ibu kalih bapa guru nu sami rawuh di ieu tempat, teu kakantun réréncangan sadaya anu ku sim abdi di pitresna.
Bismillah wiwitan kedalna lisan kairing ku rasa sukur ka Alloh SWT nu Maha Ghopur tur mihéman, ngancikeun cahaya iman tina galeuh sanubari, mugi sing ulah poék deui, komo kudu luncat mulang tali gadang, sing kukuh tur pengkuh teu unggut kalinduan teu gédag kaanginan.
Sholawat salam nu jadi panguat rasa tilam katresna, mugi tetep dilélérkeun ka kanjeng nabi Muhammad SAW, miwah kulawargana, sohabatna tug dugi ka umatna nu tumut turut kana ajaranana.
Dina kasempetan nu saé ieu dina raraga lomba biantara sunda 6 taun, sim abdi badé ngabantun judul “Urang Sunda Kudu Ngarojong Kana Atikan, Pikeun Suksésna Kawajiban di Ajar 12 Tahun”.
Déwan yuri nu ku sim abdi di pihormat,
Masalah atikan mangrupikeun, salah sawios kawajiban kanggé urang sadayana, milari élmu téh dianjurkeun ku agama boh kupamaréntah, sabab ku ayana atikan manusa tiasa undak darajatna dibandingkeun jeung manusa nu teu ngagaduhan atikan. Sakumaha pitutur sepuh “jalmi nu gaduh élmumah calikna pangpayunna, lohokna pang panjangna iketna pangrubakna”.
Taun ajaran énggal ayeuna nu badé kasampeur, mangrupikeun salah sawios tatapakan nu énggal pikeun seuweu-siwi tatar galuh Ciamis, pikeun neraskeun sadaya nu sakola dasar ka sakola lanjutan tingkat awal, boh nu ti sakola lanjutan tingkat awal ka sakola lanjutan tingkat luhur,
Déwan yuri nu ku sim abdi dipihormat,
Jawa Barat nu di sebat Pasundan sabagian ageungna urang sunda parantos ti beh dituna kénéh wanoh kana atikan, sateuacan UNICEF. Dina kamandangna “long life education” nuntut élmu téh sapanjang hirup, sepuh pini sepuh urang tos ngawanti-wanti supados seuweu-siwina teu jaranteun jalmi bodo, sateuacan aya program kawajiban diajar 9 tahun ayeuna rek diundakeun jadi 12 tahun sepuh pini sepuh sunda tos ngagaduhan kamandang ngeunaan filosopis dina atikan boh dina wanda kawih, sisindiran, paribasa atawa babasan.
Dina rompaka kawih anu kieu unggelna:
Néléngnéngkung Néléngnéngkung
Geura gedé geura jangkung
Geura sakola sing julung
Sangkan jadi jelma luhung
Néléngnéngkung Néléngnéngkung
Geura gede geura jangkung
Mun hidep pareng geus luhung
Poma ulah rek adigung
Filosopis dina wanda kawih diluhur écésna jéntré, urang sadaya kudu sakola nyuprih élmu, bari jeung lamun parantos gaduh élmu teu adigung adiguna.
Dina rumpaka sisindiran anu kieu unggelna.
Aya manuk dina pager
Na sukuna aya bola
Lamun urang haaing pinter
Kudu getol kasakola
Baju kutud heureut pola
Dikelin teu dijalujur
Lamun teu cucud ka sakola
Arisin balik kalembur
Sihoreng mun urang hoyong pinter teh kudu getol kasakola sabalikna mun urang teu junun kasakola bakal isin balik kaleumbur.
Déwan yuri nu ku sim abdi dipihormat, Bapa kalih Ibu anu sami rawuh ditempat, ogé réréncangan saperjoangan nu ku sim abdi dipikatresna,
Agama urang agama islam ngajarkeun umatna pikeun nyupri élmu dina salah sawios hadits nabi Muhammad saw.
Hartosna : Nyuprih élmu téh wajib pikeun muslimin jeung muslimat ti kawit na kandungan dugi ka alam kubur.
Ditegaskeun deui ku sepuh pini sepuh urang sadaya dina babasan “elmu tungtut dunya siar, sukan-sukan sakadarnya”.
Filosofis nu nyangkaruk dina babasan diluhur, urang sadaya sanés mung ukur nyuprih élmu wungkul tapi biayana gé kudu disiar, mun pareng geus linuhung ku élmu kudu siger tengah.
Kumargi kitu hayu urang sukséskeun Wajar Dikdas 12 Taun, rarojong program pamaréntah supaya sadaya janten murangkalih anu pinter bari jeung bener, cageur bari jeung sing singer. Mun cageur, bageur, bener, pinter, tur singer insya allah moal kabalinger.
Pamendak pitutur sepuh urang sunda, luyu jeung agama diarigama, pamungkas:
Sing getol nginum jajamu
Nu guna nguatkeun urat
Sing getol neangan élmu
Nu guna dunya akhérat
Cag, wassalamu’alaikum warahmatullahi wabarakatuh
(gtcrentalcsg.blogspot.com)
Nah, bagaimana? sudah mengerti tentang biantara (pidato) ? semoga mengerti ya?
Terimakasih telah berkunjung di artikel Contoh Biantara Bahasa Sunda Tentang Pendidikan


text:
Bujangga Manik
Bujangga Manik mangrupa salah sahiji naskah dina basa Sunda anu pohara gedé ajénna. Naskah ieu ditulis dina wangun puisi naratif dina daun lontar anu kiwari disimpen di Pabukon Bodleian di Oxford ti taun 1627 (MS Jav. b. 3 (R), cf. Noorduyn 1968:469, Ricklefs/Voorhoeve 1977:181). Ieu naskah diwangun ku 29 lambar daun lontar, anu unggal lambarna ngandung kira-kira 56 jajar anu unggal jajarna diwangun ku 8 padalisan, ditulis dina wangun puisi Sunda buhun.
Anu ngalalakon dina ieu naskah téh nyaéta Prabu Jaya Pakuan nu boga landihan Bujangga Manik, saurang resi Hindu anu, sanajan mangrupa saurang prabu di karaton Pakuan Pajajaran (puseur dayeuh Karajaan Sunda, anu perenahna di wewengkon anu ayeuna jadi dayeuh Bogor), leuwih resep ngalakonan hirup jadi resi. Salaku resi, manéhna ngumbara mapay kabuyutan atawa puseur kaagamaan (Hindu) nu aya di Jawa jeung Bali. Anjeunna nyaritakeun yén pangumbaraanana téh dipaju dua kali. Samulangna ti Jawa, Bujangga Manik tatapa di hiji gunung di Tanah Sunda (bali geusan ngajadina) nepi ka pupusna. Noorduyn, J. (2006). Three Old Sundanese poems, KITLV Press.
Écés pisan, tina carita dina naskah, yén naskah Bujangga Manik asalna ti jaman saméméh Islam asup ka Tatar Sunda. Ieu hal dilantarankeun dina naskah henteu nyampak hiji ogé kecap-kecap anu asalna tina basa Arab. Disebutna Majapait, Malaka sarta Demak ngajadikeun urang bisa neguh yén naskah ieu ditulis dina ahir taun 1400-an atawa awal taun 1500-an.Noorduyn, J. (2006). Three Old Sundanese poems, KITLV Press.
Naskah ieu pohara gedé ajénna lantaran ngagambarkeun topografi pulo Jawa dina kira-kira abad ke-15. Leuwih ti 450 ngaran tempat, gunung sarta walungan disebutkeun dina ieu naskah. Sawaréh ti ngaran-ngaran tempat kasebut masih dipaké nepi ka ayeuna
Ringkesan Eusi Naskah[édit | sunting sumber]
Anu nulis naskah buhun ieu téh nyaéta Prabu Jaya Pakuan. Pangeran Jaya Pakuan boga landihan Bujangga Manik,dicaritakeun yén anjeunna baris ninggalkeun ambuna pikeun ngumbara ka arah wétan. Anjeunna pohara taliti dina nyaritakeun lalampahanana.
Bujangga Manik mitembeyan lalampahan kahijina ngaliwatan wewengkon Puncak. Waktu Bujangga Manik leumpang nanjak ka wewengkon Puncak, anjeuna reureuh heula, diuk, ngipasan awak sarta nempokeun kaéndahan alam hususna Gunung Gedé, disebut ku anjeunna sabagé titik pangluhurna nu aya di dayeuh Pakuan (ibukota Karajaan Sunda).
Ti Puncak, anjeunna neruskeun lalampahan nepi ka meuntas Cipamali (ayeuna mindeng disebut Kali Brebes ) pikeun asup ka wewengkon Jawa. Di wewengkon Jawa anjeunna mapay-mapay patempatan anu kawengku ku Majapait. Patempatan anu kawengku ku karajaan Demak (alas Demak) ogé kaliwatan. Sadatang di Pamalang, Bujangga Manik nineung ka ambuna sarta buleud haté pikeun balik. Tapi dina mangsa ieu, anjeunna leuwih milih jalan laut nyaéta naék kapal anu datang ti Malaka. Kasultanan Malaka mimiti pertengahan abad ke-15 nepi ka ditalukkeunna ku Portugis ngawasa perdagangan di laut.
Miangna kapal ti darmaga digambarkeun kawas upacara pésta bedil ditémbakkeun tujuh kali, pakakas musik ditabeuh, sawatara lagu ditembangkeun kalayan tarik ku awak kapal; bahan-bahan anu nyusun kapal ogé diwincik ku Bujangga Manik; aya awi gombong jeung awi nyowana. Bahan tina hoé ogé aya rupa-rupa, hoé muka, hoé omas jeung hoé walatung. Tihang kapal dijieun tina kai laka. Bujangga Manik ogé helok ningali awak kapal anu asalna ti réa sélér.
Lalampahan ti Pamalang ka Sunda Kalapa, palabuhan Karajaan Sunda, dilayaran sajero waktu satengah bulan, anu méré gambaran yén kapal anu ditumpakan téh nyimpang ka sababaraha patempatan nu aya diantara Pamalang jeung Kalapa. Tina palayaran kasebut, Bujangga Manik nyieun ngaran landihan séjénna nyaéta Ameng Layaran.
Ti Sunda Kalapa, Bujangga Manik ngaliwatan Pabéyaan sarta neruskeun lalampahan ka karaton di Pakuan, di bagian kidul dayeuh Bogor kiwari. Bujangga Manik asup ka Pakancilan, terus asup ka balé réncéng (paviliun) anu diréka-réka (didekorasi) sarta tuluy diuk di dinya. Bujanga Manik nempo ambuna keur ninun. Ambuna kagét jeung bungah nempo anakna mulang. Anjeunna geura-giru ninggalkeun pagawéan ninunna sarta asup ka imah nyingkabkeun sawatara kasang carita (hordéng) nu aya rarawisanna, sarta unggah kana ranjang. Ambuna Bujangga Manik nyiapkeun pangbagéa ka anakna, nyokot sabaki seupaheun, mérésan rambut, sarta maké kaén mahal. Anjeunna terus turun tina ranjang, kaluar ti imah, nuju ka balé réncéng sarta ngabagéakeun anakna. Bujangga Manik nampa seupaheun anu disuguhkeun ku ambuna.
Dina bagian saterusna, dicaritakeun ngeunaan putri Ajung Larang Sakéan Kilat Bancana. Emban Jompong Larang ninggalkeun kadaton, meuntasan Cipakancilan sarta datang ka karaton Bujangga Manik. Di karaton kasebut Jompong Larang paamprok jeung Bujangga Manik. Jompong Larang kataji pisan ku Bujangga Manik.
Samulangna ka kadaton, Jompong Larang manggihan putri Ajung Larang anu pareng keur riweuh ninun. Sang putri ngabogaan ebun Cina beunang ngimpor ti mancanagara, nempo Jompong Larang anu geura-giru, naék ka manggung sarta saterusna diuk di gigireun sang putri. Putri nanyakeun talatah naon anu dibawana; Jompong Larang ngomong yén manéhna nempo lalaki anu pohara kasép, sabanding pikeun putri Ajung Larang. Manéhna nyaritakeun yén Ameng Layaran leuwih kasép batan Banyak Catra atawa Silih Wangi, atawa ponakan sang putri, atawa saha waé. Leuwih ti éta, lalaki éta singer nyieun karya sastra dina daun nipah sarta bisa basa Jawa. Putri Ajung Larang langsung ngarasa kapentang asmara. Anjeunna saterusna ngeureunkeun pagawéan ninunna sarta asup ka imah nyiapkeun hadiah pikeun Bujangga Manik ti mimiti seupaheun jeung perhiasan sarta barang nu éndah lianna kalayan ati-ati. Putri ogé ngahadiahkeun rupa-rupa parfum ti mancanagara anu pohara mahalna, baju katut keris anu éndah.
Ambuna Bujangga Manik ngadesek anakna pikeun nampa hadiah ti putri Ajung Larang, saterusna ngagambarkeun kageulisan putri sarta pujian séjénna. Ambuna Bujangga Manik ogé nyarita yén putri bakal sumerah diri ka Bujangga Manik. Saterusna anjeunna ngedalkeun kecap-kecap anu henteu kungsi ditepikeun ku putri Ajung Larang "Kuring baris sumerah diri. Kuring baris nyamber kawas heulang, ngerekeb kawas maung, ménta ditarima jadi kikindeuwan". Ameng Layaran reuwas ngadéngé uucapan ambuna sarta nyebutkeun yén éta téh ucapan larangan (carek larangan) sarta buleud haté pikeun nampik hadiah kasebut. Manéhna ménta ambuna marengan Jompong Larang pikeun mulangkeun hadiah kasebut sarta ngupahan ka putri Ajung Larang. Manéhna leuwih resep hirup nyorangan sarta ngajaga ajaran anu katarima salila lalampahanana ka Jawa, di hiji pasantrén di lamping Gunung Merbabu (anu ku manéhna disebut Gunung Damalung sarta Pamrihan). Pikeun éta pisan Bujangga Manik kapaksa kudu ninggalkeun deui ambuna.
Bujangga Manik nyokot kantong anu eusina buku gedé (apus ageung) sarta siksaguru, ogé iteuk hoé sarta pecut. Manéhna saterusna ngomong yén baris indit deui ka wétan, ka tungtung wétan pulo Jawa pikeun néangan patempatan pikeun jaga manéhna dikuburkan, pikeun néangan "laut pikeun palid, hiji tempat pikeun pupusna, hiji tempat pikeun ngagolérkeun awakna". Kalayan kecap-kecap anu dramatis ieu anjeunna ninggalkeun karaton sarta mitembeyan pangumbaraan panjangna, sarta henteu kungsi balik deui.
Bujangga Manik neruskeun lalampahanana ka wétan, nuliskeun réa pisan ngaran patempatan anu sawaréh masih dipaké nepi ka kiwari.
Rujukan[édit | sunting sumber]
- J. Noorduyn (alihbasa ku Iskandarwassid). 1984. Perjalanan Bujangga Manik Menyusuri Tanah Jawa: data topografis dari sumber Sunda Kuno. KITLV & LIPI, Jakarta.
- J. Noorduyn & A. Teeuw. 2006. Three Old Sundanese Poems. Leiden: KITLV.


text:
D
D nyaéta hurup kaopat dina alfabét Latin. Dina basa Indonésia disebut de (dibaca [ˈde]), sedengkeun dina basa Inggris sarta Malayu disebut dee (dibaca [ˈdiː]). Dina basa Latin sarta basa Indonésia, hurup ieu melambangkan foném /d/, konsonan letup rongga-gigi bersuara.
Daptar eusi
Sajarah[édit | sunting sumber]
Hurup Semitik Dâlet kamungkinan badag ngembang ti logogram anu bermakna "lauk" atawa "panto". Aya sagala rupa hiéroglif Mesir anu meureun mengilhaminya. Dina basa Semitik, Yunani Kuna, sarta Latin, hurup ieu melambangkan konsonan /d/; dina hurup Étruska ogé hurup ieu seolah-olah henteu diperlukeun, tapi masih dilestarikan (tempo hurup B). Hurup Yunani anu sarimbag kalayanana nyaéta: A (badag) atawa δ (kecil) (Delta).
Wangun hurup leutik "d", anu diwangun ti hiji lekukan sarta hiji gurat vértikal anu luhur, ngembang ti parobahan variatif dina wangun hurup badag "D". Dina penulisan dina jaman baheula nyaéta hiji kelaziman pikeun mitembeyan lekukan dina kénca gurat vértikal, ku kituna ngahasilkeun hiji sérif di luhur lekukan éta. Sérif ieu disambung manakala bagian séjén hurup ieu dikurangi, ngahasilkeun hiji tangkai bersudut sarta lengkungan. Saterusna tangkai bersudut ieu robah jadi tangkai vértikal.
Pamakéan[édit | sunting sumber]
Dina lolobana basa anu maké alfabét Latin, hurup d melambangkan sada /d/, tapi dina alfabét basa Vietnam, hurup ieu dibaca /z/ di kalér sarta /j/ (kawas "y" dina "enya") di kidul.
Dina basa Jerman, hurup d berbunyi /d/ (konsonan letup rongga-gigi bersuara), tapi robah jadi /t/ (konsonan letup rongga-gigi teu bersuara) lamun di ahir kecap.
Dina basa Fiji, hurup ieu melambangkan konsonan hambat pranasal /nd/.
Dina sawatara basa anu mana konsonan hambat teu bersuara tanpa hembusan berlawanan kalayan konsonan hambat teu bersuara berhembusan, d melambangkan /t/ tanpa hembusan, samentara t ogé berbunyi /tʰ/ berhembusan. Conto-conto basa ngeunaan ngawengku basa Islandia, basa Gaélik Scot, basa Navajo, sarta alih aksara pinyin pikeun basa Mandarin.
Dina angka Romawi, D ngabogaan peunteun 500, asalna ti satengah ↀ (bernilai 1000; tapi di poé kahareupnakeun, M dipaké minangka lambang 1000), ku kituna D hartosna 500.


text:
Gerak
Dina fisika, gerak boga harti parobahan lokasi hiji barang sacara sinambung. Gerak mangrupakeun hasil tina gaya nu diterapkeun. Gerak digambarkeun ku istilah-istilah laju, akselerasi, pamindahan, sarta waktu.[1] Laju hiji obyék henteu bisa robah kajaba lamun dikeunaan ku hiji gaya, saperti dijelaskeun ku hukum gerak Newton nu kahiji. Moméntum hiji obyék pakait langsung jeung massa obyék kasebut jeung lajuna, sarta moméntum total sakabéh obyék dina hiji sistem katutup (sistem anu teu dipangaruhan ku gaya luar) henteu robah nurutkeun waktu, sarta dijelaskeun ku hukum konsérvasi moméntum.
Hiji barang anu henteu gerak disebut minangka cicing, tanpa gerak, henteu mobil, setasionér, atawa miboga posisi (invarian waktu) tetep.
Wanda gerak[édit | sunting sumber]
- Gerak harmonik sederhana - gerak anu diakselerasi sacara tetep nuju ka titik tengah (contona ayuan péndulum).
- Gerak liniér - gerak anu nurutkeun garis atawa liliwatan nu lempeng, nu pamindahanana persis sarua jeung trayéktorina.
- Gerak muter (contona orbit planét-planét)


text:
Wilhelm Conrad Röntgen
Wilhelm Conrad Röntgen (gumelar 27 Maret 1845 - maot 10 Pébruari 1923) nya éta élmuwan, fisikawan asal Jerman anu manggihan Sinar X (sinar rontgen) anu nandaan dimulaina jaman fisika modéren jeung révolusi élmu kadokteran diagnostik[1][2]. Ku karyana ieu, Wilhelm meunangkeun nobél fisika pertama dina taun 1901[1][2].
Rontgen diajar di Universitas Utrecht taun 1865, manéhna neruskeun ka jurusan rékayasa mekanik di Politéknik Zurich, Swiss, tuluy digawé di Laboraturium Kundt anu dibingbing ku Clausius, dosénna[1][2]. Sabada meunangkeun gelar Ph.d (1869), Rontgen jadi guru besar fisika di Universitas Strasbourg Perancis (1876-1879), Wurzburg (1888-1900, tuluy pindah deui ka Jerman (1900) pikeun jadi pupuhu jurusan fisika di Universitas Munich nepi ka taun 1920[1][2].
Taun 1895, Rontgen ngayakeun panalungtikan ngeunaan hiji hal anu mgaliwatan lintasan arus listik ngaliwatan tekanan gas rendah[1][2]. Ieu panalungtikan méré pangdeudeul kana penemuan sinar X[1]. Percobaan pertama sinar X dilakasanakeun ka leungeun pamajikanna[1] name="memo"> . Sinar X miboga sipat anu éléktromagnétik anu sarua jeung sinar séjén tapi miboga frékuénsi geter anu béda[1]. Rontgen maot tangal 10 Pébruari 1923 alatan kanker usus anu geus dirandapan salila 4 taun[1].


text:
Kumpulan carpon “Halis Pasir” méh hatam dua balikan dina waktu dua poé. Rebo Kemis. Hayang maluruh sing gemet, sastra nu ceuk anjeun éndah téh lebah mana? Tilu belas carpon ti Pa Us Tiarsa R., dibaca. Ti mimiti “Halis Pasir” nu nyaritakeun kaayaan di lembur singkur, nepi ka “Diantos di Sarayévo” nu nyaritakeun si kuring nu keur naék gondola di gawireun Gunung Alpen, Éropa. Ti nu basajan “Buah” nepi ka nu rékonstruksi “Karémbong Srangéngé” ceuk téori sastra téa mah. Cindekna, kataji pisan ku cara ngulinkeun basa jeung psikologis tokohna.
Tapi batan “Halis Pasir”, nu kokolébatan dina kongkolak téh mungguh halis anjeun baé. Halis nu nginjeumkeun bukuna. Halis kelir coklat semu beureum nu ngembat luhureun kongkolak panon anjeun nu seukeut lir panon heulang. Halis nu matak nambahan nyari mun anjeun keur embut. Halis anjeun, halis nu mantengkeun sagala rasa.
Maca gé teu nyalsé, da dina unggal lambar kumpulan carponna ngolébat imut anjeun. Dina unggal kalimahna aya hégak jeung ambekan anjeun. Anjeun ngajak ocon dina unggal spasi antar kecapna.
Lir carpon-carpon dina “Halis Pasir”, nu unggal kecapna nyidem mantra keur pamacana. Kedaling kecap anjeun gé lir mantra. Kedaling kecap tina haté niruk kana haté. Kecap nu matak ngagalura. Kecap nu mampuh nalimbengkeun rasa. Mungguh nyastra, mungguh nyusuk kana sukma.
Ayeuna poé Jumaah, rék mulangkeun buku kumpulan carpon “Halis Pasir” téh. Ceuk anjeun bukuna can réngsé dibaca. Naha atuh kalah diinjeumkeun? Nu matak hayang geura mulangkeun. Bisi anjeun rék maca. Lian ti éta, teu bisa mungkir. Aya haté nu hayang geura patepung deui. Teuing haté anjeun mah, nu puguh mah haté nu ieu. Teuing saupama duanana kétang!
Sapuluh menit deui ujian réngsé. Ujian téh kesel kacida teu siga sasarina. Naha karasa lila sotéh bari jeung nungguan anjeun kitu? Jaba ti tabuh tilu kénéh méga geus kulawu. Sieun kaburu breg hujan. Mapalérkeun haté, mukaan sms ti anjeun. Sabenerna mah dipahing pisan keur ujian muka sms téh, tapi salila pengawas teu nyahoeun mah, teu nanaon. Nyeh imut sorangan. “Tabuh satengah lima tiasa, Tétéh?” Cenah. Kitu tungtung smsan jeung anjeun tadi beurang.
Pilimameniteun deui hujan kalah ngaheureuyan. Mimitina cluk-clak tuluy ngeprul nepika ngagebrét badag. Angin nyéok bakat ku tarik. Haté gegeremet. Nu dikedalkeun mah nun Gusti, mugia ieu hujan téh pinuh barokah. Tapi keukeuh, haté teu bisa mungkir. Hujan! Naha anjeun teu nyaho di wayah?! Apan nohonan pasini téh wajib bin kudu!
Duh, jaba anjeun siga nu nganti-nganti deuih. Ngasms gé sabaraha kali pilimameniteun tepung téh. “Téh, hujan. Antosan wé atuh nya dugi raat.” “Akang di jalan badé ka dinya.” “Engké tepang di payuneun kampus wé.” Sms ti anjeun murudul.
Bél réngsé ujian disada. Kertas ujian dikumpulkeun, bari haté tagiwur. Lain tagiwur ku soal ujian nu hésé, tagiwur sabab anjeun pasti kahujanan.
Réngsé mikeun soal ka pengawas ujian, nungguan di kelas. Najan karék opat kali tepung, unggal rindat jeung polah anjeun nu basajan, mungguh ngait dina ati manteng dina angen. Kasebut langka, tepung opat kali sotéh lain dina jero waktu saminggu, tapi dina jero waktu tilu bulan. Tilu kali tepung saméméhna mah, taya nu ngolébat. Ngan sanggeus tepung nu kaopatkalina poé Salasa soré, aya nu nyusuk dina sukma.
Pédah sarua pamilon diskusi sastra antar kampus harita téh. Lawunganana unggal Minggu salila sabulan. Teu engeuh saméméhna mah. Wawanohan sotéh basa anjeun keur maca kumpulan sajak “Nu Nyusuk Dina Sukma” yasana Chyé Rétty Isnéndés. Geuning sarua resep sajak Chyé.
Bari nungguan nu tatahar mungkas acara, anjeun ngajak gunem. Nembrakkeun kapunjulan sastrana. Pogot puguh ngabandunganana. Asa éra parada sabab éléh pamanggih. Hanjakal, harita téh Minggu panungtung lawungan sastra.
Hapé disada, aya sms ti anjeun. Klik dibaca bari nyumput.
“Téh, abdi di payuneun kampus.”
“Di kelas kénéh, ngiuhan heula atuh ka tempat parkir, Kang. Engké tepang di dinya. Diantos sakedap.”
Pengawas ujian kaluar, teu sirikna lumpat ka tempat parkir téh. Bari dina pipikiran mah kokolébatan waé pasemon, cara imut, sikep, jeung cara nyarita anjeun. Komo halis nu ngembat luhureun kongkolak panonna mah. Duuuh! Mani hayang geura tepung, hayang geura ningali halisna. Hayang geura mapalérkeun nu dulugdugdag dina haté.
Barang tepung, awak nu jangkung téh katingali cipruk. Buuk nu kelir coklat semu beureum wé nu teu baseuh téh. Anjeun maké sendal capit paranti ka gunung, dicalana panjang jeans hideung, maké kaos laju dijékét hideung. Résléting jékétna dibukakeun. Jam tangan hideung nolol dina pigeulangna. Mantes jeung nyari wé katingalina da pakulitana bodas ti dituna. Ari waktuna embut panonna rada sipit. Duh, mungguh matak niruk kana jajantung. Naha anjeun nyaho, yén aya nu sok maling neuteup bulu halisna?
Langit beuki surak, émprak ku cai hujan. Réma teuing ku tiis kacida lir dibulen salju basa song sasalaman téh. Komo basa cegna pisan mah. Tiis, lir carpon “Salju dina Bulu Panon”. Rasa nu dianteurkeun tina réma anjeun susulusup laun-laun kana haté. Éndaaah téh!
Ti dinya, mimiti teu wasa ningali halis anjeun deui. Halis nu mun diteuteup téh geus karuhan matak ngageterkeun saalam sukma. Ku ngadangu anjeun nu keur cacarita gé, geus aya nu gegeleseran dina haté siga keur maén sky dina jukut és nu dicaritakeun ku Pa Us Tiarsa dina carpon “Diantos di Sarayévo”. Teuing naon eusining gunem anjeun, da ieu pangacian kabur tiheula ninggalkeun dununganana.
Bohong mun anjeun teu ngarasa hal anu sarua téh. Da geuning sanggeus buku dipulangkeun, anjeun teu terus mulang. Kalah méré hiji amplop eusi naskah carpon tuluy ngajak nganteurkeun balik. Anjeun ngasongkeun hélem. Hélem ditampa, bari keukeuh teu wani neuteup anjeun.
Clé tukangeun anjeun. Ceg, réma nyekelan kana cangkéng anjeun. Biur, meulah hujan nu kari miripisna. Moal dicaritakeun sagemblengna, naon nu digunemkeun antara haté jeung haté nalika meulah jalan layang Pasopati. Moal dicaritakeun sagemblengna, naon anu dipilampah antara réma jeung cekelanana nalika cai hujan beuki rembes kana sela-sela haté. Ssst...!
“Ati-ati Téh, padahal maghrib heula tadi téh.” Sms ti anjeun basa geus nepi di imah. Hujan nu sakitu keur séahna milu ngémprakan ieu rasa. Hawa banget tiis tapi dina jero dada aya cahya nu sanajan kakalicesan, karasana mungguh haneut.
Anjeun nyaho, moal ku saha deui diropéana carpon téh. Pancén téh pan narima naskah jeung milah-milah mana nu alus pikeun naék citak. Nepi ka wanci tengah peuting maca naskah carpon ti anjeun téh. Dibaca sababaraha kali balikan sina bener ébréh maksud nu nyamuni téh. Naskah carpon nu sanggeus ditalungtik makna kecap-kecapna, matak héhéaban panas kana awak. Naskah carpon nu ceuk pamanggih sapribadieun mah, sastrana éstu hirup dina unggal kecapna. Gaya basana ngaharib-harib gaya Pa Us Tiarsa dina “Goong Kaimpi Totos”.
Naskah carpon nu mundut pamuseur pikiran. Naskah carpon nu boh caritana boh tokohna, sanggeus dipikir sabaraha kali balikan... asa... sarua jeung nu keur karandapan. Hiji carita ngeunaan lalaki nu keur nganti-nganti jawaban “muhun” ti hiji wanoja.
Moal diropéa, geus wé langsung dibikeun sagemblengna naskah téh ka rapat rédaksi isuk. Inggis ngurangan eusining eusina.
Naskah bacaeun numpuk kénéh. Panon geus beurat kacida. Isuk, Saptu téh rapat rédaksi majalah mahasiswa. Kudu geus sadia naskah nu dipilih keur naék citak jeung alesan naon punjulna. Deadline! Majalah mahasiswa kudu maneuh medal poé Salasa awal bulan.
“Naskah carponna tos diaos? Kumaha tiasa ditampi?” Sms ti anjeun basa panon geus reupreupan tapi dumadakan cénghar deui.
Uleng mikir salila-lila, dibales kieu “atos. Upami ieu carita pondok luyu saur rapat rédaksi énjing, sareng tiasa naék citak, hartosna baris aya carita panjang. Diantos wé engké kaputusanana édisi Salasa payun.”
Haté banget kebek ku kabungah. Bawirasa geus dikirim smsna mah, haté asa reugreug. Asa reueus ka diri sorangan pédah bisa malikkeun kapanasaran keur anjeun kalawan merenah. Keun antep sina teu bisa saré!
Hapé disada deui, “mugia laksana, tiasa ditampi. Sabab trésna téh lain ngan kudu dihirupkeun dina alam ciciptan, tapi mungguh kudu dihuripkeun dina kanyataan.”
Teu ieuh dijawab deui, ngan dina lambaran haté, mimiti aya prolog pikeun hiji carita. Carita nu nganti disorang. Carita nu pasti éndah pikeun nu ngalalampahna.
Mujahidin, Februari 2011
Haturan “Halis Pasir”


text:
Cimulya, Cimahi, Kuningan
Cimulya nyaéta salasahiji désa di kacamatan Cimahi, Kabupatén Kuningan, Propinsi Jawa Barat, Indonésia.
Daptar eusi
Sajarah[édit | sunting sumber]
Cimulya kapungkurna mangrupakeun hiji kampung nu namina Girangcimuncang, lebet ka desa Gunungsari. Dina tahun 1942, kampung Girangcimuncang katarajang wabah panyakit nu katelah botoleun, katambih deui kaayaan kampungna kaancam ku longsor. Ahirna para tokoh kampung ngayakeun musawarah, hasilna nyaeta supaya kampung Girangcimuncang pindah lokasi ka tempat nu tiasa kakeunaan ku cahaya panonpoe enjing-enjing. Tempat nu kapilih nyaeta di handapeun Gunung Puncakmanik palih wetan nu aya tanda kapungkur mangrupi kuburan tongkat Sunan Kalijogo nu katelah Buyut Dukuh. Jumlah masarakat kampung Cimuncang dina danget eta kirang langkung 100 jalmi.
Di pakampungan nu enggal ieu, para tokoh muda musawarah nangtukeun nami kampung. Ahirna diputuskeun nami kampung enggal ieu nyaeta Kampung Cimulya nu ngandung harti Ci = Cai/Air, Mulya = kamulyaan/kabahagiaan. Cimulya hartosna kampung nu bisa ngamulyakeun. Dasar pamikiran ieu nyaeta ku calageurna para warga nu kasorang panyakit botoleun. Saterasna di kampung Cimulya diangkat pamingpin kampung nyaeta lurah Dongkol. Kampung Cimulya rame didongkapan ku jalmi-jalmi ti manca desa sapertos Gebang, Cibeureum, Dodog, Cirebon, Luragung, jeung nu sanesna. Para pengunjung loba nu netep jadi warga malih mah aya katurunan ti Cina dongkap. Dasar hukum nu nguatkeun posisi Kampung Cimulya nyaeta taun 1945 nalika Indonesia merdeka teras Presiden Soekarno mengumandangkeun maklumat hadiah kamerdekaan ka masarakatna mangrupi bebas nangtukeun tempat tinggal. Taun 1988 kampung Cimulya dimekarkeun janten Desa Cimulya. Kaayaan desa Cimulya dugi ka danget ieu masih sangketa sareng tanah kahutanan, padahal nurutkeun sejarah ngalihna kampung Girangcimuncang ka desa Cimulya dina tahun 1942 sateuacana merdeka, dupi kahutanan (Perumperhutani) diresmikeun taun 1970-an.
Pangwangunan desa Cimulya pesat pisan malihmah kiwari tos aya SMP Satu Atap. Di sabeulah kulon desa Cimulya aya gunung nu bentukna jiga parahu tibalik. Konon gunung ieu kaasup legenda Sangkuriang ti daerah Cirebon. Gunung Tangkuban Parahu nu aya di Cimulya namina gunung Puncakmanik nu dina Babad Cirebon dikenal Gunung Cupumanik. Gunung Puncakmanik ngagaduhan sagudang carita jeung riwayat nu aya patula-patalina sareng Kasultanan Cirebon, Adipati Kuningan, Raden Kiansantang, Raden Walangsungsang, Ratu Larasantang, sareng Pangeran Gebang.
Perjuangan masyarakat desa Cimulya kanggo ngesahkeun desana supados gaduh pangakuan nu syah ti pamarentah pusat tos dugi ka meja DPR pusat mudah-mudahan tiasa enggal kenging pangakuan ti Bapak Presiden RI. Desa Cimulya palih kidul berbatesan sareng desa Sukadana, palih kaler desa Gunungsari atawa desa induk asal, palih wetan desa Cisaat kacamatan Cibingbin, palih kulon desa Margamukti. Kapala desa nu kantus mimpin nyate Bapak Suyatno (alm), Bapak Dastam Sanusi sampe danget kiwari. Kaayaan pendudukna ramah, rukun, jeung makmur ku pertanian sareng peternakan. Nurutkeun carita rakyat Cimulya luluhur asalna nyaeta ti Puncakmanik katurunan Buyut Odog sareng Buyut Jaksa.


text:
Hidrolisis
Hidrolisis nyaéta prosés kimia nalika hiji molekul dibeulah jadi dua bagian ku nambahkeun hiji molekul cai. Ieu béda jeung réaksi hidrasi, nalika molekul cai ditambahkeun kana hiji zat tanpa ayana prosés meulah.
Tipe[édit | sunting sumber]
Hidrolisis tumbu éster
Dina hidrolisis nu megatkeun tumbu éster, hiji produk hidrolisis ngandung gugus fungsi hidroksil, sedengkeun nu hiji deui ngandung asam karboksilat.
Popotongan molekul indung nu asalna gugus karboksilat narima hiji ion hidrogén ti molekul cai nu ditambahkeun, sedengkeun popotongan nu asalna gugus alkil narima gugus hidroksil sésana.
Jadi éster sacara éféktif balik deui jadi komponén-komponénna, nyéta alkohol jeung asam karboksilat.
Hidrolisis tumbu péptida asam amino
Dina réaksi hidrolisis séjénna kayaning hidrolisis tumbu péptida asam amino, ukur salasahiji produk, produk asam karboxilat, nu boga gugus hidroxida nu diturunkeun ti cai. Produk amin nampa ion hidrogén sésana.
Hidrolisis bisa dianggap salaku sabalikna ti kondensasi, nalika dua popotongan disambungkeun pikeun tiap molekul cai nu dihasilkeun. Kusabab hidrolisis réaksina bisa malik, kondensasi jeung hidrolisis bisa lumangsung sakaligus dina kaayaan kasatimbangan.
Teu bisa malikna hidrolisis dina kaayaan fisiologis[édit | sunting sumber]
Dina kaayaan fisiologis (misalna dina leyuran éncér cai), réaksi meulah hidrolitik, nalika konsentrasi prékursor métabolikna rendah (ti 10-3 nepi ka 10-6 molar), sacara prinsip térmodinamika teu bisa malik. Pikeun conto,
- A + H2O → X + Y
Anggap x salaku konséntrasi ahir hasilna, C konséntrasi awal A, jeung W = [H2O] = 55.5 molar, mangka x bisa diitung maké kasaruan:
mun Kd×W = k
mangka
Pikeun C = 0.001 molar, k = 1 molar, x/C > 0.999. Kurang ti 0.1% réaktan aya kénéh nalika réaksi geus réngsé.
Teu bisa malikna prosés hidrolisis sacara fisiologis téh konsistén dina jalur métabolisme, sabab loba pisan prosés biologis disetir ku dipegatkeunana beungkeut pirofosfat anhidrat.
Rujukan[édit | sunting sumber]
- Hydrolysis ti Wikipédia basa Inggris, disalin ping 28 Oktober 2004


text:
CADAS PANGÊRAN
Ti jaman baheula kěněh, antara Sumedang-Bandung, geus aya jalan, ngan harita mah lain jalan gedě cara ayeuna. Ulah mobil, dalah kahar ogě can tangtu bisa ngaliwat. Rajeun aya tutumpakan ukur kuda atawa tandu. Waktu Gubernur Jěndral Daěndels muka jalan pos ti Anyěr ka Banyuwangi. Kaayaan Cadas Pangěran harita masih kěněh mangrupa gunung batu nu kacida teuasna. Tapi, Daěndels tetep marěntahkeun kudu dibobok, supaya bisa diliwatan kandaraan.
Nampi parěntah ti Gubernur Jěndral, Kanjeng Pangěran Kusuma Dinata, kapaksa miwarang rayat Sumedang. Dina waktuna rayat daratang ti mana-mendi, marekel pakakas sabogana-sabogana. Kawantu nu kudu dibobok těh cadas nu sakitu teuasna, hasilna těh henteu sabaraha. Katambah-tambah tempatna hara-haraeun, tungtungna loba nu maot kalaparan.
Kocap hiji poě Kanjeng Pangěran, diiringkeun ku Patih Raděn Demang Mangku Praja, seja nampi pamariosan Gubernur Jěndral Daěndels atawa anu sok disebut ogě Jěndral Guntur. Taběatna Jěndral Guntur, babari haok porongos. Matak pada nelah Mas Galak, tina kecap marsekalek, basa Walanda. Barang jebul, beungeutna langsung merengut. Cacak kulitna bodas, katembong semu geuneuk, tandaning ambek pohara.
Kana kabiasaan haok porongos Jěndral Guntur, kantenan Kangjeng Pangěran uninga. Ku kituna ti anggalna kěněh, anjeunna parantos taki-taki. Emutanana, ku sabab lalakon ngabobok gunung cadas henteu aya kamajuan, Si Mas Galak pasti bakal ambekna.
Malah teu mustahil anjeunna bakal jadi korban, dibenduan Tuan Besar. Namung, anjeunna teu ieuh gimir, sareng teu badě nyalahkeun rayat. Margi kauninga, kumaha hěsěna ngadungkaran gunung batu ukur ngandelkeun tanaga jelema, dibantuan pakakas saaya-aya.
Caturkeun Jendral Guntur cunduk ka tempat nu digarawě. Atuh Kangjeng Pangěran gancang ngahormat saperti biasana, manggut bari teras nyaketan. Dasar nu keur ambek, panghormat Kangjeng Pangěran, boro-boro ditarima samistina. Tapi, teu burung ari nyodorkeun leungeun, ngajak sasalaman mah.
Ningali kalakuan Jěndral Guntur kitu, Kangjeng Pangěran ampir-ampiran teu kiat nahan bebendu. Dasar kumpeni, gerentesna, teu boga pisan rasrasan. Naha rayat aing rěk diantep jadi korban, gara-gara nedunan kahayang maraněhna.
Pikeun němbongkeun eusi manahna, barang Jěndral Guntur ngasongkeun leungeun katuhu, ku Kangjeng Pangěran cukup ditampanan ku panangan palih kěnca. Sedeng panangan anu hiji deui, dianggo nyepengan sarangka keris, nu nyelap dina lebah cangkěngna. Ngahaja deuih si keris těh digilirkeun ka běh payun.
Nyaksian kajadian kitu, kaběh nu araya pohara reuwasna. Kaayaan nu tadina ramě těh, jep jempě lir gaang katincak. Sarěrěa teu nyangka Kangjeng Pangěran kagungan peta kitu. Demi Demang Mangku Praja, semet reuwas kabina-bina, inggis panyakit Jěndral Guntur beuki parna. Jelema tukang nganteur amarah, kari-kari sarua jeung ditangtang adu kawani, pasti kana piraměeun. Kumaha lamun Jěndral Guntur, tuluy nitah serdadu Walanda, sina něwak Kangjeng Pangěran sabalad-balad.
Něnjo kalakuan Pangěran Sumedang siga nu ngajak adu wawaněn, Jěndral Guntur langsung molotot. Beuki reuwas sakur nu ngabandungan, lantaran Kangjeng Pangěran males molotot deui. Tungtungna duanana papelong-pelong. Nu hiji nganggap aing kawasa, naha kudu ělěh ku bangsa jajahan, sanajan pangkatna raja. Nu hiji deui, niat ngajaga kahormatan, bakal nyilakakeun diri, risiko bongan jadi pamingpin.
Bisa jadi lantaran kaburu ělěh mamaras, Jěndral Guntur pok miheulaan nanya, "Rěgen, naon maksud anjeun, pangna nampanan sasalaman kuring ku leungeun kěnca ?"
Rěgen těh sesebutan ka dalem. Nya diwaler ku Kangjeng Pangěran, "Kangjeng Tuan, sim kuring reujeung rayat Sumedang, henteu niat mungpang kana parěntah kumpeni. Lain teu hayang geura-geura nganggeuskeun pagawěan. Ngan Kangjeng Tuan kedah terang, kumaha hěsěna ngabobok gunung batu anu sakieu teuasna," bari nyejekkeun sampěan kana cadas. "Ngahaja sim kuring němbongkeun kanyeri hatě, ku sabab pamohalan bakal meunang kaadilan. Běh dituna supaya Kangjeng Tuan uninga, yěn sim kuring kajeun nandang hukuman, ti batan terus-terusan nyaksian rayat dikakaya. Nepi ka poě ieu wungkul, pirang-pirang nu maraot alatan panyakit jeung kalaparan."
Panjang lebar Kangjeng Pangěran sasauran, nepi ka Jěndral Guntur sadar, tětěla kendorna pagawěan těh, lain kurang temen digarawěna. Tapi, lantaran kacida hěsěna. Harita kěněh maněhna ganti marěntahkeun ajudanana, supaya ngadatangkeun tentara batalion zěni, lengkep jeung parabot keur nugaran gunung cadas.
Salila nungguan tentara zěni daratang. Kangjeng Pangěran miwarang rayat digarawě deui, ngan teu kudu maksakeun hayang rěa beubeunangan.
Sanggeus marentah ajudanana, solongkrong deui Jěndral Guntur ngajak sasalaman. Kalayan ěnggal ditampi ku panangan tengen Kangjeng Pangěran. Sakitu taun ti harita, jalan ti Bandung ka Sumedang teu burung anggeus. Sedengkeun ěta tempat, ayeuna katelah Tanjakan Cadas Pangěran. Maksudna keur pangěling-ngěling kana perjoangan Raja Sumedang Kangjeng Pangěran Kusuma Dinata. Sakapeung sok disebat Pangěran Korněl.
kahar = dělman tandu = gotongan korsi
hara-haraeun = jauh ka ditu ka dieu taběatna = sipatna, kalakuanana
haok porongos = ambek kabiasaanana
merengut = baeud taki-taki = siap-siap
gimir = sieun cunduk = datang
samistina = sakuduna, kumaha pantesna nedunan = ngalaksanakeun,
digilirkeun = digěsěrkeun, dipindahkeun yumponan
peta = kalakuan wawaněn = kawani
dikakaya = disangsara mamaras = hatě
mungpang = nolak temen = daria, enya-enya
tengen = katuhu pangěling-ngěling = nginget-nginget


text:
Steven Gerrard
Steven George Gerrard atawa nu leuwih dikenal Steven Gerrard, atawa Stevie G (gumelar di Whiston, Inggris, 30 Méi 1980) nya éta salah saurang pamaén Sepak Bola ti Inggris.[1]
Karir[édit | sunting sumber]
Gerrard maén di Liverpool F.C. nalika taun 1997 (sanajan debut profésionalna karak dimimitian dina 19 November 1998) sabagé pamaén pangganti Vegard Heggem dina babak kadua nalika liverpool ngalawan Blackburn Rovers.[1]
Steven Gerard nya éta salah sahiji pamaén tengah Inggris nu paling populér. Anjeunna sok disebat roh permainan Liverpool jeung jadi salah sahiji legenda The Reds.[2] Gol Internasionalna jeung tim nasional Inggris nalika The Three Lions ngababad Jérman 5-1 dina bulan Séptémber 2001.[2]
Gerard ngamimitian karirna sabagé gelandang nu kréatif, populér ku gol-gol nu penting dina mangsa-mangsa nu kritis.[2] Anjeunna ogé kaptén Liverpool nalika meunangkeun gelar Liga Champions taun 2005.[2] Anjeunna di anggap sabagé gelandang paling berbahaya di Eropa.[2]
Steven Gerrard ogé geus nikah jeung Alex Curran dina musim panas 2007.[2] Anjeunna miboga 2 urang budak awéwé nu ngaranna Lily Ella jeung Lexie.[2]


text:
Sapatu
sapatu nya éta alat pikeun ngabungkus suku anu biasana dijieunna tina kulit atawa bahan séjén , biasanya aya bagian sol,hak, kap, tur tali. Sapatu biasana dikelompokeun dumasar fungsina, saperti sapatu résmi(pesta), sapatu santai (kasual),sapatu dansa, sapatu olahraga, tur sapatu jang gawe[1].Sapatu berfungsi teu jang alas kaki wungkul, tapi oge geus jadi bagean tina penampilan seseorang.
Sajarah sapatu[édit | sunting sumber]
Sapatu anu make sol karet mimiti dijieun tur dibere ngaran Plimsolls
1892 Goodyear sarta perusahaan sapatu karet divisi ti US Rubber Company, mulai ngaproduksi sapatu karet jeung dina bahan kanvas make ngaran anu beda-beda tur anu ahirna ditantukeun yén Keds nyaeta ngaran anu paling alus.[2]
1908 Marquis M. Converse ngadegkeun Converse shoe company, anu ngarevolusi olahraga bola basket leuwih ti saabad tur jadi ikon Amerika.[2].
1917 Sapatu keds nyaeta sapatu atletik munggaran anu diproduksi sacara massal. terus sapatu ieu engkena bakal disebut sneakers ku Henry Nelson McKinney, saurang agen periklanan pikeun N.W. Ayer & Son, sabab solna leuwih halus tur teu ngaluarkeun sora decitan.[2].
1917 Converse ngaluarkeun sapatu basket anu munggaran the Converse All Star.[2].
1920 Adi Dassler, anu ngadegkeun Adidas, mimiti ngaproduksi sapatu olahraga buatan sorangan di kamar mandi indungna tur teu ngagunakeun alat-alat listrik.[2].
1923 The All Star mere kasempatan ka Chuck Taylor All Star, pikeun nyieun sapatu anu merkna Chucks, Cons, Connies. Sapatu ieu kajual leuwih ti 744 juta di 144 negara.[2].
1924 Adi jeung Rudolph Dassler, sarta bantuan 50 anggota kulawargana, ngadaftarkeun bisnisna kalayan make ngaran Gebr der Dassler Schuhfabrik di Herzogenaurach, Jerman. ieu jadi munggaran ngaadegna Adidas saperti kiwari ref name="sumber2"/>.
1931 Adidas munggaran ngapruduksi sapatu tenis.[2].
1935 Converse ngarilis the Jack Purcell make logo Smile di bagian hareupna. Sapatu eta jadi makin dikenal di Hollywood tur di kalangan barudak baong, nanging dina taun 1930, nalika badminton sarta tenis jadi terkenal, Jack Purcell ngan tinggal sajarah.[2].
1948 Puma Schuhfabrik Rudolf Dassler ngadeug di dunia tur ngenalkeun puma Atom, sapatu maen bola munggarn puma digunakeun ku tim sepakbola Jerman Barat.[2].
1950 • Sneakers jadi sapatu pilihan di mamana tur jadi simbol ti pemberontakan. Murah sarta gampang dipibenang ku barudak ngora di seluruh dunia. Di U.S. cheerleaders ngagunakeun sweaters, rok mini tur kaos kaki pendek kalayan sapatu tur atasan canvas (atau keds). The fashion sacara resmi dikenalkeun nalika James Dean difoto ngagunakeun calana jinsna tur sneakers bodas.
1962 Phil Knight jeung Bill Bowerman ngaluarkeun sapatu atletik berteknologi tinggi (dina taunna) Blue Ribbon Sports sarta dina taun 1968 sajalan jeung design tur teknologina anu anayr, nganti ngaranna jadi Nike.[2].
1970 • Platform shoes kalayan tuur saluhur 2-5 inci jadi inceran lalaki sarta awewe. • Era 70-an oge mangrupa awal pikeun sapatu model bakiak jadi populer.[2].
1972 Logo Adidas ngalaman parobahan kalayan make konsep Trefoil Logo nyaeta logo visual tilu daun kerangkai.[2].
1979 Nike nyiptakeun seri Nike Air anu munggaran. Terus dina taun 1982 dirilis Air Force One, tur ngaluncurkeun si legendaris Nike Air Jordan 1985 anu mangrupa hiji achievement pikeun the rookie of Chicago Bulls, Michael Jordan nepika Nike Air Max dina taun 1987.[2].
1990 Awal era ieu diramekeun ku jenis sapatu anu solna rata, warna-warni tur persegi. Nanging platform shoes berjaya deui .[2].
1995 Museum sapatu Bata di Toronto, Kanada resmi dibuka dina bulan Mei.[2].
1996 Adidas ngalakukeun modernisasi kalayan konsep We knew then-we know now anu ngagambarkeun kasuksesan masa kamari tur kajayaan masa kiwari [2].
1998-2001 Sapatu lars jadi salah sahiji simbol paling populer ti Orde Baru anu militeristik.[2].
2006-2008 Modél wedges shoes cocok jeung loba jenis jenis outfit, warp tur strappy shoes jadi inceran awewe.[2].
Referensi[édit | sunting sumber]
- ↑ [http://bahasa.cs.ui.ac.id/kbbi/kbbi.php?keyword=sepatu&varbidang=all&vardialek=all&varragam=all&varkelas=all&submit=tabel/ngeunaan sapatu(16 oktober 2011)
- ↑ a b c d e f g h i j k l m n o p q r [http://www.klikunic.com/2011/09/sejarah-lengkap-asal-muasal-sepatucek.html/ngeunaan sapatu(16 oktober 2011)


text:
Jidar
Jidar nya éta salah sahiji alat anu dina permukaanna aya angka-angka (0, 1, 2, 3, ..). Alat ieu ilahrna dipaké pikeun ngukur massa, warna jeung harga.[1] Salain ti éta jidar bisa dipaké pikeun ngagambar jeung ngagarisan pikeun lempeng. [2]
Sajarah[édit | sunting sumber]
Mimiti kapanggihna jidar ku Sir Arthur Conan Doyle, dina taun 8871, mimitina mah jidar dipaké pikeun maéhan laleur.[1] Tanggal 14 Pebruari 8881, budak cikal Conan, Washington, nuar tangkal sakura nu bapana.[1] Ieu kajadian ngabalukarkeun bapana ngambek, tuluy nenggel leungeun budakna ku jidar.[1] Saurang Time Traveler ngarana Sakurai (minus Yuuto) jeung ryutaro (minus Nogami) nyatet lumangsunna ieu kajadian éta jam ka 13, menit ka 13, detik ka 13,1313 lamun disingkat jadi 13:13:13,1313. Di permukaan unggal alat paranti nyiksa ieu osok némbongkeun corétan.[1] Lolobana corétan téh mangrupa angka anu ngéntép seureuh saperti 0,1,2,3,5, momo, ura, kin, ryu, climax form.[1] Jinis lainna nya éta corétan 3,14 etcetcetc, in->mm, sincostan.[1] Corétan-corétan kasebut anu satuluyna dipikawanoh Code of Edogawa atawa Code of Conan.[1]
Rupa-rupa jidar[édit | sunting sumber]
Rupa-rupa jidar, timimiti anu lempeng nepi ka anu bentukna segitilu ( segitilu siku-siku sama kaki jeung segitlu siku-siku 30°–60°).[2] Jidar dijieun tina plastik, logam, bentuk pita, jrrd.[2] Aya ogé jidar anu bisa ditilep.[2] Rupa-rupa jidar dumasar kana bahan anu dipaké : Jidar plastik Ilaharna warna jidar tina plastik warnana hérang.[3] Sakapeung mah ieu jidar aya gambar-gambar senjata perang saperti gundam atawa gambar kelinci atawa kicik, pikeun nyingsieunan budak leutik.[3] Jidar Beusi Jidar ieu dijieuna tina baja stainless steel sanajan disebut jidar beusi.[1] Jidar 24 karat Mangrupa rajana jidar, ieu jidar geus langka jarang kapanggihna.[1] JIdar 24 karat dijieuna tina beusi.[1] Ngaran 24 karat alatan jidar ieu geus karatan.[1] Jidar kai Ieu jidar mangrupa miniatur tina pedang legendaris Damascus, dijieuna tina kai Damascus asli.[1]


text:
Gatotkaca
Gatotkaca (basa Sansakerta: घटोत्कच; éjahan: Ghathotkacha) nyaéta salah saurang inohong dina wiracarita Mahabarata. Manéhna nyaéta anak Bima (Werkudara) ti Arimbi. Alatan nurun ka wujud indungna, anu raksesi, mangka sabagian Gatotkaca mangrupa raksasa.
Daptar eusi
Harti ngaran[édit | sunting sumber]
Dina basa Sansakerta, kecap Ghatotkacha sacara harfiah hartina téh "ngabogaan sirah kawas kendi". Ngaran Gatotkaca sabenerna mangrupa landihan (ngaran panggero sapopoé). Kecap ieu dicokot tina basa Sansakerta ghaṭam anu hartina "kendi", alatan sawaktu lahir sirah Gatotkaca dianggap jiga kendi.
Kulawarga[édit | sunting sumber]
Gatotkaca nyaéta anak Bima ti Arimbi (Hidimbi). Gatotkaca ngadahup ka Déwi Pergiwa sarta ngabogaan anak nu dingaranan Sasikirana. Ti pamajikan anu séjén, Ahilawatī, Gatotkaca ngabogaan anak nu dingaranan Barbarika.
Gatotkaca dina budaya pawayangan Sunda jeung Jawa[édit | sunting sumber]
Dina pawayangan Sunda jeung Jawa, dicaritakeung Gatotkaca ngabogaan kasaktian pikeun ngapung sarta miboga "otot kawat jeung tulang beusi". Ngaran séjén Gatotkaca nyaéta Jabang Tutuka.
Gatotkaca boga pakéan Caping Basunanda (pikeun panyalindungan tina hujan jeung panas poé), Kutang Antakusumah (pikeun ngapung), sarta Tarumpah Prabakacarma (kagunana moal kagamah lamun ngaliwatan jalan atawa tempat anu angker).
Mangsa keur budak[édit | sunting sumber]
Dina mangsa keur budak Jabang Tutuka geus ngabogaan kakuatan rongkah nyaéta tali ari-arina henteu bisa diteukteuk ku pakarang naon ogé. Pakarang Cakra Wijaksana milik Prabu Kresna jeung Pulanggeni boga Arjuna ogé henteu mempan, ngan hiji pakarang anu bisa neukteuk tali ari-ari Gatotkaca nyaéta Kontawijaya bogana Suryatmaja (Karna waktu keur ngora). Arjuna ngan bisa ngarebut warangka Kontawijaya sanggeus perang tanding jeung Suryatmaja. Ku warangka éta ari-ari Jabang Tutuka dikeureut. Sanggeus tali ari-ari Jabang Tutuka diteukteuk, manéhna dijadikeun jago para padumuk kahiangan pikeun nyanghareupan penyerang kahiangan. Jabang Tutuka tuluy diasupkeun ku batara Narada ka kawah Candradimuka babarengan jeung sagala rupa pusaka waja kahiangan, ku kituna waktu kaluar ti kawah Candradimuka, Jabang Tutuka leutik anu tadina masih ngawujud raksasa robah jadi satria anu gagah sarta pinilih tanding. Ti dieu, satuluyna, Gatotkaca jadi boga otot kawat jeung tulang beusi. Jabang Tutuka ogé dibéré sagala rupa pusaka sarta dibéré ngaran : “Gatot Kaca” jeung "Kirincing Wesi".
Gatotkaca tuluy jadi raja ngagantikeun indungna Déwi Arimbi di nagara Pringgandani. Nagara ieu saterusna jadi bagian ti nagara Amarta atawa Indraprahasta.
Mangsa déwasa[édit | sunting sumber]
Gatotkaca ngabogaan sawatara ajian di antarana: Aji Narantaka, Aji Brajadenta, Aji Brajamusti. Aji Brajadenta sarta Brajamusti dibeunangkeun sanggeus ngéléhkeun dua pamanna ti pihak indung, nyaéta Brajadenta jeung Brajamusti. Sedengkeun Aji Narantaka beunang guguru ka Resi Seta. Sajaba ti éta, Gatotkaca jadi pananggung jawab kaamanan gaganawiyati di karajaan Amarta, alatan pangabisana nu bisa ngapung. Di jomantara ieu, Gatotkaca miboga markas anu disebut Mega Malang.
Gatotkaca ogé miboga tutumpakan mangrupa manuk Garuda nu ngaranna Wilmuka jeung manuk garuda Arimuka. Manuk garuda Arimuka beunang ngarebut ti Prabu Bomanarakasura (Raja Trajutresna, putra Prabu Kresna) waktu perang jeung manéhna.
Dina mangsa déwasa Gatotkaca ngadahup ka Déwi Pergiwa, sarta kapilih jadi senopati nagara amarta dina Baratayuda.
Baratayuda[édit | sunting sumber]
Dina waktu perang Baratayuda antara pihak Pandawa jeung pihak Kurawa, diceritakan yén Adipati Karna (ti kulawarga Astina) indit jurit dina jero peuting, sarta ngan Gatotkaca anu dianggap ku Pandawa jeung Kresna (panasehat perang Pandawa) nu bisa nandingianna, lantaran harigu Gatotkaca bisa suminar alatan kasakti kutang Antakusuma. Tapi, ahirna Gatotkaca éléh jurit ku Adipati Karna lantaran Adipati Karna ngabogaan Pusaka ampuh nu ngaranna 'Kontawijaya. Warangka ti pusaka Kunta (Wijayadanu) ieu, nu dipaké neukteuk ari-ari Gatotkaca keur orok, masih aya dina awak Gatotkaca. Kontawijaya tungtungna asup kana warangkana nu aya dina awak Gatotkaca.
Saméméh perlaya, Gatotkaca boga paménta, nyaéta sadia pikeun gugur tapi kudu digantian ku nyawa 1000 prajurit musuh. Awak Gatotkaca tuluy murag ti jomantara alatan kakeunaan pusaka Kontawijaya, pas ngeunaan karéta Adipati Karna. Balukarna, pecahan karéta ieu niwaskeun 1000 prajurit pihak Kurawa.
Tempo ogé[édit | sunting sumber]
Tumbu kaluar[édit | sunting sumber]
- (en) Suku Kachari di India ngaku yén Para Raja Kachari mangrupa turunan Gatotkaca, putera Bima
- (en) Mahabarata, Buku ke-7: Ghatotkacha-wadha Parwa


text:
Anyang, Gyeonggi
Anyang nyaéta salasahiji kota di Propinsi Gyeonggi, Koréa Kidul. Kota ieu ayana 20 km kiduleun Seoul sarta dihubungkeun ku Subway Seoul Jalur 1 jeung Jalur 4. Kota ieu wawatesan jeung Incheon sarta Gwangmyeong di beulah kulon, Suwon di wétan kidul, jeung Gwacheon di wétan kaléreunnana. Anyang sacara umum dibagi jadi dua bagéan: bagéan tengah kota puseurna di Stasion Anyang, numana aya wewengkon pangbalanjaan kalayan toko-toko jeung pasar nu nyugemakeun, sarta Pyeongchon, wewengkon keur nu baroga. Kalayan lokasina nu strategis, Anyang mangrupakeun puseur pangangkutan nu cocog antara Seoul jeung kota gedé lianna di Koréa.
Kawas kalolobaan kota di Koréa Kidul, Anyang ngalaman kamekaran kota nu kacida gedéna dina sawatara dékade ieu. Sapuluh taun sanggeus Perang Koréa réngsé, pangeuina Ten years after the Korean War ended, wewengkon ieu masih mangrupa padésaan kénéh tur pamandangannana mangrupa tatanén. Kiwari, konglomerasi Anyang (pacampurna taun 1973) nyaéta diantara salasahiji tina pangpadetna di Koréa.
Kota sawargi[édit | sunting sumber]
- Tokorozawa, Saitama 1998
- Garden Grove, Kalifornia 1989
Tempo ogé[édit | sunting sumber]
- Jejer nu patali jeung Koréa
- Daptar kota di Koréa Kidul
- Géografi Koréa Kidul
- Wewengkon Ibukota Nasional Seoul


text:
Dina Al Qur'an aya katerangan ayat pakait jeung runtuyan ayat-ayat kajadian
banjir jaman nabi Noh a.s anu unina ayat teh "wa faaro tannur" (poho deui
surah naon jeung ayat kasabaraha dina Al Qur'an, anu tangtu eta ayat aya
dina Al Qur'an). Hartina eta ayat sacara harfiah : jeung geus lalumpatan
(eusi) "tanur". Lamun dihartikeun ka anu leuwih pas kurang leuwih: jeung
mangsa tanur geus leber (B. Ind. meluap). Kata konci dina eta ayat anu
netelakeun tanda-tanda memeh datangna bajir teh taya lian ti kecap "tanur".
"Tanur" teh wadah persisna dina basa Indonesia mah naon anu disebut "tungku"
tea. Leuwih khusus deui tungku anu baradag anu sok dipake di pabrik-pabrik.
Sigana, pigunaan kecap "tanur" pikeun kecap barang "tungku" eta dicokot tina
basa Arab. Tapi, naha tanur anu dimaksud dina eta ayat ngeunaan banjir nabi
Noh a.s teh tanur jieunan manusa atawa tanur alam? Upama tanur alam, naon
anu dimaksud? Moal boa, lamun tafsiran tanur alam anu bener, anu dimaksud ku
eta ayat teh satemenna bisa dihartikeun sabangsaning dapur magma anu
ngagolak. Singgetna: gunungapi anu pada aktif nalika rek datang kajadian
banjir nabi Noh a.s. Wallohu'alam. Meureun, aktivitas banjir gede teh
dimimitian ku patingbeledugna gunung bitu, laju disusul ku tsunami terus
ditema ku hujan anu teu aya eureunna. Wallohu'alam deui wae. Sabab, bisa
jadi oge Nabi Noh a.s dipaparin iber (wahyu) yen lamun tungku-tungku anu
dieusian cai laju caina leber ngadadak eta tandana rek datang banjir
rongkah.
Cag heula.
manAR
On 9/4/07, waluya56   wrote:
>
> Ngiring mairan. Aya sababaraha tafsir kana perkara banjir di Jaman
> Nabi Enoh teh. Aya nu ngahubungkeun jeung enggeusanana JAMAN ES di
> dunya, nu ngakibatkeun es leyur, beungeut cai laut naek. Ngan tangtu
> we, ieu rada teu pati kaharti, sabab robahna iklim di Dunya, moal
> ngadadak, aya proses kana ratusan taunna.
>
> Nu kadua, kamungkinan kajadianana lokal, jadi di wewengkon Nabi Nuh
> wungkul. Bisa jadi wewengkon eta ngalaman tsunami(?) atawa curah
> hujan anu gede pisan. Kamungkinan kadua leuwih asup akal komo lamun
> ningali kanyataan yen carita banjir gede teh ngan dipikawanoh ku
> etnik-etnik nu mukim di wewengkon Timur-Tengah jeung sabudeureunana.
> Di etnik-etnik sejen nu jauh ti wewengkon eta, teu aya carita eta.
> Urang Indian di Amerika, urang Eksimo di Alaska, malah di Urang
> Sunda oge teu aya carita nu ngaharib-harib perkara banjir gede ieu.
> Lamun wae etnik-etnik ieu ngalaman luluhurna ngilu kana kapal Nabi
> Nuh, tangtu aya caritana, paling henteu ngaharib-harib.
>
> Baktos,
> WALUYA
>
> --- In kisunda@yahoogroups.com  , kumincir
>   wrote:
> > Kang Ramdan, nyungkeun ditambihan ngeunaan dibasmina manusa jaman
> > nabi Enoh... Naha aya katerangan nu nyebatkeun yen mangsa banjir
> > harita teh sakabeh manusa bener2 punah iwal anu aya dina parahu
> > Kanjeng Nabi? Atawa eta
> > teh ukur 'berlaku' di lemburna Nabi Enoh?
>
>
>
[Non-text portions of this message have been removed]


text:
Assalamu’alaikum Wr. Wb.
Hadirin anu ku simkuring dipihormat.
Dina danget ieu sim kuring bade ngadadarkeun babad singkat Sukamulya.
Sateuacana taun 1740, Cipanas mangrupikeun Cantilan ti dayeuh Cigadung. Cipanas anu mangrupukeun Cantilan ti Cigadung ngagaduhan kahayang nyaeta ngatur pamarentahan sorangan. Alesanana elmu-elmu anu dipiboga ku tokoh-tokoh masyarakat di dayeuh Cigadung sarua jeung anu dipiboga di daerah Cantilan.
Dina hiji waktu aya hiji kajadian :
- Di dayeuh Cigadung aya acara hajatan, di antarana tokoh eta ngundang ka tokoh-tokoh Cantilan. Kusabab datangna telat dahareun anu dihidangkeun kanggo para tamu ti Cantilan robdah wujudna janten sadaya aratah deui, ku tina saktina tokoh dayeuh Cigadung. Bakakak hayam jago robah jadi hirup deui nepi bisa kongkorongok deui, komo deui dahareun anu sejena tina sayuran jadi aratah deui.
- Masih nuju hajatan di dayeuh Cigadung, tokoh-tokoh ti Cantilan ngahadiran. Ngahadirana teh mawa lisung kaahengan anu teu asup akal. Kaahengan eta lisung teh bisa leumpang sorangan diiringkeun ku tokoh-tokoh nu bade ngahadiran hajatan, eta lisung teh haluna di aradu nepikeun katingburicak ngaluarkeun seuneu. Atuh di pasamoan teh mani ribut tingkoceak sarieuneun kahuruan.
Tah kitu geuning kabisa karuhun baheula mah araheng.
- Sabalikna di Cantilan aya hajatan. Tokoh anu ti dayeuh di undang oge. Bewara undangan nepi ka 3 kali tacan datang keneh bae. Kusabab urang Cantilan keuheuleun di undang teu datang bae, urang Cantilan teh ngutus deui salah saurang tokoh, kakara maranehna daratang.
Kusabab asa dihina, tokoh masyarakat Cantilan hayang nembongkeun elmu anu dipibogana. Waktos tamu masih diperjalanan keneh, pribumi meuncit munding. Waktos undangan daratang munding teh keur disisit, para tamu dipiwarang caralik heula dibalandongan. Nembe oge para tamu caralik dadak sakala eta munding teh hirup deui, terus ngubrak-ngabrik tamu anu nuju caralik. Geus pasti nimbulkeun kaributan jeung papaseaan. Nu ngakibatkeun eta kampung jadi panas. Ti harita kampung eta katelah jadi kampung Cipanas.
Saur para karuhun baheula, di dayeuh Cantilan aya sumber cai panas, tapi dugi ka ayeuna teu acan kapendak. Nu aya di hulu dayeuh Cigadung teh ngarana bae Cipanas, Cantilan anu karamat nepi ka ayeuna di ngaranan “Rama Ketib”. Lamun aya budak bade disunat sok dipake ngembang, jeung aya batu nu sok di pake tatapa atawa tempat karumpulna tokoh-tokoh masyarakat.
Dina tahun 1980 Cipanas digentos namina janten “Sukamulya”.
Sakitu manawi dongeng babad Sukamulya. Hapunten tina sagala kakiranganna. Hatur nuhun tina sagala perhatosanana, mudah-mudahan ieu carita teh malaraya mangtratna kanggo urang sadaya. Amin Ya Robal Alamin.
Billahi Taufiq Walhidayah Wassalamu’alaikum Warohmatullohi Wabarokatuh.


text:
Sabtu, 24 April 2010
Gaya Basa sunda pikeun pangdeudeul materi pangajaran
GAYA BASA SUNDA
3.1.1. Majas Personifikasi (mijalma)
Majas personifikasi, nys éta majas anu mapandekeun/ngaibaratkeun hiji barang mibanda kalakuan kawas manusa.
Conto :
a. Cihcir keur ngawih tengah peuting.
b. Daun kalapa cing arulang ngagupayan anu rek mulang.
a. Sora suling ngabangingik keur ceurik tengah peuting.
b. Angin gunung ngusapan buuk anu keur ngiuhan.
3.1.2. Majas Metafora (babandingan langsung)
Majas metafora, nya éta majas anu ngabandingkeun hiji barang jeung barang sejen sacara langsung, anu ngabogaan sifat anu sarua jeung barang asalna.
Conto :
a. Raja angkasa keur ngabombardir kota Bagdad. (kapal udara)
b. Sirung – sirung Pajajaran geus mimiti hudang di Kota Bogor. (masarakat Sunda)
c. Si Ratu Ngebor, keur ngahibur nu lalajo di Bogor.
d. Kabeh oge kasima basa Si Raja Leuweung gagauran neangan mangsa.
3.1.3. Majas Asosiasi (ngumpamakeun)
Majas asosiasi, nya éta majas anu ngumpamakeun kana barang anu ngabogaan ciri anu sarua jeung barang anu diumpamakeunana.
Conto :
a. Tanteu Jois mah ari angkat téh siga toko maju. (sagala dipake,emas, jsb)
b. Budak téh siga careuh bulan. (diwedak anu cemedok)
c. Bi Mumun beungeutna pias kawas mayit, sabab geuring ripuh.
d. Budak téh siga bueuk meunang mabuk, basa dicarekan ku bapana.
Majas litotes nya éta majas anu digunakeun pikeun ngahandapkeun kaayaan diri nu nyarita (ngasor), pikeun ngahormat ka jalma anu diajak nyarita.
Conto :
a. Linggih atuh pa, ka saung butut. (nu dimaksud imah alus)
b. Tuang téh teu aya nanaon ngan saukur jeung uyah. (nu dimaksud mewah)
c. Abdi mah jalmi bodo teuterang huruf bingkeng-bingkeng acan.
Majas hiperbola, nya éta majas anu ngagunakeun kecep anu kaleuleuwihi atawa pamohalan.
Conto :
a. Aceh kiwari banjir getih.
b. Jakarta ayeuna geus jadi kota demontrans.,
c. Bakating kusieun, bulu punduk racung kawas kawat.
d. Manehna ngajerit maratan langit basa indungna ka tabrak a
3.1.6. Majas Pleonasme (kadalon)
Majas kadalon, nya éta majas anu ngagunakeun kecap tambahan katerangan anu sabenerna mah teu perlu, sabab geus tetela.
Conto :
a. Budak téh naek ka luhur ngala jambu.
b. Mobil mogok téh didorong ka hareup.
c. Pundurkeun ka tukang tah mobil téh tong ngahalangan jalan.
3.1.7. Majas Metonimia (lalandian)
Majas metonimia, nya éta majas anu ngagunakeun kecap lalandian pikeun ngaganti barang anu dimaksud.
Conto :
a. Maung Bandung jadi juara liga Danhill.
b. Budak téh keur numpak Honda.
c. Si Ujang Gembrot lumpatna mani ngagegag.
d. Pa Otto Iskandardinata katelah Si Jalak Harupat.
Majas anu ngagunakeun kecap anu lembut/lemes, supaya kadengena leuwih sopan. Conto :
a. Punten Bu, abdi bade kapengker heula ! ( ka WC )
b. Pun Aki mah tos kirang ngadangu. (torek)
c. Si Ibro tuangna mani ponyo. (gembul)
d. Juragan Somad tos ngantunkeun poe kamari. (maot)
Majas raguman di bagi dua, nya éta Pars Pro Toto (sabagian pikeun sakabehna) jeung Totem Pro Parte (sakabehna pikeun sabagian).
Majas pras pro toto, nya éta majas anu ngagunakeun kecap dina kalimah nyebutkeun sabagian, padahal anu dimaksud sagemblengna atawa sakabehna.
Conto :
a. Budak téh geus lila teu katingali tarang-tarangna acan. (nu dimaksud mah sakabehna lain tarangna wungkul)
b. Pagawean loba leungeun mah sok tara bener. (nu dimaksud lain leungeun wungkul)
c. Domba téh sabaraha perhuluna ? (nu dimaksud lain huluna wungkul, tapi sakabehna)
d. Pucuk Enteh keur digiling di pabrik. ( nu dimmaksud lain salambar pucuk tapi sakabehna)
Majas totem pro parte nya éta majas anu ngagunakeunkecap dina kalima anu nyebutkeun sakabehna pikeun sabagian
Conto :
a. Indonesia jadi juara Badminton dina olimpiade di Los Angeles. ( nu dimaksud ngan sa tiem lain sakabeh masarakat Indonesia)
b. Di Bandung kungsi diayakeun konfrensi Asia-Afrika. (nu dimaksud di gedung Asia-Afrika, lain di sakabeh wewengkon Bandung)
c. Siswa SLTP N I Dramaga pinunjul kahiji pasanggiri biantara sa kabupaten Bogor. (nu dimaksud ngan saurang lain sakabeh siswa)
Majas anu ngagunakeun kecap sabalikana anu tujuanana pikeun nyindir sindir sacara lemes pikeun nu diajak nyarita.
Conto :
a. “Aduh,… jang ampir weh kabeurangan!” (nu dimaksud sabalikna)
b. “ Wah, maneh mah pinter, nilai rapotna oge mani caang kieu!”
a. Si Eneng mah tulisan téh mani sae kieu, Bapa mah mani teu bisa macana!”
b. “Hidep mah abongna geus jadi propesor, ngitung anu kieu wae mani teu bisa!”
Evaluasi
Jawab patalekan ieu di handap !
1. Lamun hidep ulin ka imah babaturan, kaparengan akina babaturan hidep téh panonna geus lolong. Kumaha pibasaeun hidep lamun ngagunakeun majas eufeumisme !
a. “Bapa silaing mah geus teu neuleu nya ?”
b. ” Tuang aki téh titingalianana tos kaganggu kitu?”
c. ” Wah, aki maneh mah geus lolong!”
d. “Pun aki mah titingalianana tos kirang awas!”
2. “Bagong kajajaden téh ahirna guyang getih dicacag ku urang lembur”. Kalimah kasebut ngagunakeun majas….
a. litotes, b. personifikasi, c. hiperbola, d. metapora.
a. “Rorompok abdi mah didamelna tina saung tos butu deui!”
b. “Tuh imah dewek mah anu tilu tingkat!”
c. ”Allhamdulillah, nilai ujian téh awon, ngan ukur kengeng izajah tamat, sanes lulus.”
d. ”Lumayan sok sanaos kirang nyugemakeunana oge, pun anak mah kamari janten juara kahiji lomba maca dongeng di Kabupaten Bogor !”
1). Adun : “ Mod, kasewelasan mana anu maen ayeuna?”
2). Komod : “ Juve, malah kiperna oge pan sigegep!”
3). Sanif : “Wah, hebat euy, bakal hujan gol geura ari Juventus maen mah.”
4). Adun : “ Is,… puguh wae, tong boro jalma hayang lalajo, bulan oge bakal ngintip hayangeun nyaksian.”
4. Dina paguneman di luhur, kalimah anu ngagunakeun majas hiperbola, aya dina kalimah nomer….
a. no. 1 no. 2 c. no. 3 d. no. 4
5. Majas asosiasi dina paguneman di luhur, aya dina kalimah nomer….
a. no. 1 no. 2 c. no. 3 d. no. 4
a. hiperbola, b. asosiasi, c. metafora, d. personifikasi.
Ti kajuhan keneh Gunung Salak geus katempo keur ngajogo diharudum ku halimun. Barudak anu ngilu hiking, terus wae ngeureuyeuh naek ka luhur. Sawareh mah katingali beungeutna mani sepa, napasna oge meh ampir beak waktu nyorang tanjakan anu kacida netekna. Palebah anu mengkol jeung paroek ku tatangkalan barudak téh ngan katingali sirahna wungkul cing arungkug.
“Pa, liren heula sakedap, abdi tos teu kiat hoyong kapengker ! ceuk Imas bari nyusutan kesang.
“Euh,… dasar Si Gembrot, keur dileuweung kieu oge beser dih!” Ceuk Dodo bari nyaritana kitu téh manehna bari heuay.
” Urang eureun heula wae sakeudeung tuh diditu deukeut mata air!” ceuk Pa Ganjar. Manehna téh guru pramuka anu kacida pisan resepeunana mawa barudak ulin ka gunung.
“Ari Imas tos datang teu acan Tin ?” ceuk Pa Ganjar ka Titin anu keur jongjon diuk bari mencetan bitisna. Keur kitu anu diomongkeun norojol datang bari ulungah-elengeh.
“Mani gancang-gancang teuing Mas, ka cai téh mani hampir sajam nungguan!” ceuk Si Uhe bari rada manyun.
a. kalimah ka-1 b. kalimah ka-2 c. kalimah ka-3 d. kalimah ka-4
8. Majas metonimia, dina ungkara basa di luhur aya dina paragraf….
a. paragraf ka-1 b. paragraf ka-2 c. paragraf ka-3 d. paragraf ka-4
a. metafora, b. personifikasi, c. ironi, d. pleonasme.
a. ka-1 b. ka-3 c. ka-5 d. ka-6
Langganan: Poskan Komentar (Atom)


text:
Lain ku tulang munding kabeureuyan mah, ku cucuk peda = arek cilaka mah ku kasalahan anu leutik oge bisa, teu kudu ku kasalahan anu gede bae.
Lain lantung tambuh laku, lain lentang tanpa beja lain leumpang maladra = Indit ti imah kalawan ngandung maksud anu tangtu, lain lapmah sakaparan paran henteu puguh anu dijugjug.
Landung kandungan laer aisan = Gede timbanganana, gede pangampurana.
Langsung saur bahe carek = Sok gampang ngagelendeng atawa nyarekan.
Lauk buruk milu mijah = piritan milu endogan = pipilueun kana hiji kalakuan ku lantaran kabawakeun ku batur, henteu kalawan kahayang sorangan, nepi ka goreng katenjona.
Legok tapak genteng kadek = Loba luangna pangalamanana jeung kanyahona.
Leubeut buah hejo daun = Keur meujeuhna loba rejeki, loba pakaya.
Leuleus jeujeur liat tali = pohara adilna, dina mutus hiji perkara tara beurat sabeulah, jeung loba pertimbanganana.
Leunggeuh cau beuleum = Teu lutreuk dina ngajalankeun hiji pagawean.
Leutik burih = euweuh kawani.
Leutik cahak, gede cohok = Ari panghasilan saeutik tapi ari pangaluaran mah gede.
Leutik leutik ngagalatik = Sanajan leutik awakna henteu jangkung tur gede, tapi leber ku wawanen.
Leutik ringkang gede bugang = Jelema mah teu beunang disapirakeun sabab sanajan leutik warugana, dina aya papaitna atawa bobor karahayuan mah bisa jadi kasusah sarerea.
Leuwi jero beunang diteuleuman, hate jelema najan deet teu kakobet = Hade gorengna pikiran jelema hese dikira kirana.
Lieuk euweuh ragap taya = Teuing ku miskin nepi ka teu boga naon naon.
Loba teuing jaksa = loba teuing anu pinter nu ngatur jeung mapatahan, balukarna matak bingung nu dipapatahan.
Lodong kosong ngelentrung = Kalah ka loba omong bae, ari pangartina mah euweuh.
Luhur kuta gede dunya = Gagah tur beunghar taya kakurang.
Luncat mulang = Teu beunang dicekelan omonganana, ayeuna kieu engke mah kitu.
Lungguh tutut = Katenjona siga lungguh tapi saenyana mah henteu.
Sumber: kipsaint.com


text: 1Ieu teh nimbulkeun pertanyaan: Na geus dipiceun kabeh eta umat teh ku Pangeran? Piraku! Kapan simkuring oge urang Israil, turunan Ibrahim ti Kaom Binyamin. 2Moal enya Allah miceun ka umat-Na, kenging-Na ku manten milih! Cek Kitab, basa Elias rumahuh ka Allah ngadukeun urang Israil: 3‘Nun Pangeran, maranehna teh parantos maraehan nabi-nabi Gusti. Mezbah-mezbah Gusti ge, ku maranehna diruntuh-runtuhkeun. Mung kantun abdi nu masih hirup, nanging abdi ge diarah-arah pati.’ 4Kumaha waleran Allah? ‘Aya keneh pikeun Kami. Ku Kami dikarikeun tujuh rebu urang deui anu henteu marilu sembah sujud ka arca Baal.’ 5Nya kitu kiwari oge, aya keneh saeutik anu nyesa, lantaran aya piwelas Allah. 6Disesakeun soteh, ku lantaran aya sih kurnia, lain pedah bener kalakuanana. Ari ngukur kana kalakuanana mah, atuh lain oge sih kurnia. 7Jadi, kumaha cindekna? Kieu: Urang Israil teh henteu kabeh bisa ngahontal udaganana, ngan anu kapilih bae. Nu sejen-sejenna mah geus naleugtreug. 8Cek Kitab: ‘Maranehna ku Allah disina talibra. Matana sina teu arawas, ceulina sina norek, tug nepi ka kiwari.’ 9Oge saur Daud: ‘Sukan-sukanna sing jadi jiret jeung burang, jadi mamala katut wawales ka maranehna keneh. 10Panonna sina kalampud ulah sina awas, tonggongna sing barengkung balas nanggung.’ 11Simkuring sok mikir kieu: Naha pedah maranehna geus lalabuh teh ngandung harti moal bisa marenyat deui? Henteu, lain kitu! Eta mah, lalabuh soteh, pedah ngalalawan. Eta sababna, kasalametan teh diragragkeun ka bangsa-bangsa lian; maksudna, pikeun mapanas maranehna, bangsa Israil tea. 12Kagagalan maranehna, geus matak jadi bagja ka saalam dunya sarta kakuranganana, matak jembar ka bangsa-bangsa sejen; geus komo deui lamun maranehna satia mah. 13Hal ieu diwakcakeun ka aranjeun nu lain bangsa Yahudi. Malah ku sabab simkuring teh rasul pikeun nu luareun bangsa Yahudi, ku ngawakcakeun eta hal teh, tugas karasulan simkuring jadi karasa mulyana. 14Mudah-mudahan ku jalan kitu bangsa simkuring hatena bisa kageuing sarta tarobat; malakmandar ku kitu teh, aya anu bisa kasalametkeun. 15Sabab upama dipiceunna eta bangsa geus ngalantarankeun bangsa-bangsa luareunana salamet, komo lamun maranehna ditarima deui; naon pibasaeunana, lian ti lir nu geus paeh hirup deui? 16Ibarat roti, lamun bibitna beresih, rotina oge beresih. Atawa lamun akarna mulus, dahan-dahanna oge tangtu mulus. 17Ku sabab eta, lamun dahan-dahan tina tangkal jetun piaraan, aya anu ditilas; tuluy aranjeun, anu lir sirung tina tangkal jetun leuweung, dicangkokkeun kana urut dahan nu ditilas tea jeung milu nyeuseup kahakanan tina akarna, 18aranjeun ulah rasa maneh leuwih utama ti batan dahan anu ditilas tea. Upama nepi ka boga rasa kitu, mangka areling; lain aranjeun anu ngahuripan akar, tapi akar anu ngahuripan aranjeun. 19Bisa jadi cek aranjeun: ‘Nu matak eta dahan ditilas ge pikeun tempat aing sirungan.’ 20Lain, lain kitu! Nu matak maranehna ditilas teh, tina bonganna embung percaya. Sabalikna, aranjeun dicangkokkeun soteh lantaran daek percaya. Jadi, poma ulah rek nyombong, anggur kudu sieun! 21Sabab upama Allah teu lebar-lebar nilas dahan anu pituin, ka aranjeun oge moal ngaraos lebar nilas. 22Ku sabab eta, mangka tigin kana welas asih-Na; kitu deui, kana sipat Mantenna anu keras. Keras soteh, ka nu baredegong. Upama aranjeun tigin mah, welas asih-Na tangtu karasa. Lamun teu tigin, aranjeun oge moal teu ditilas. 23Tapi maranehna oge, ari geus tarobat mah tina kateupercayaanana, tinangtu dipulihkeun; da Allah mah, kawasa nyangkokeunana deui. 24Sabab upama aranjeun, anu tadina saibarat sirung tina tangkal jetun leuweung, geus dicangkokkeun kana jetun piaraan sanajan beda sipat beda bakat; komo deui maranehna, nu asalna oge sasipat, tangtu baris dipulihkeun deui kana tangkal asalna. 25Dulur-dulur! Simkuring ngaharep, supaya aranjeun ulah ngarasa guminter. Ku sabab eta, simkuring rek mere ieu rasiah: Sabagian urang Israil geus naleugtreug. Kituna teh, ngan nepi ka mangsa jejegna bilangan anu disalaur ti bangsa-bangsa luareunana geus asup ka karajaan Allah. 26Upama eta geus kahontal, pinasti Israil baris disalametkeun, sakumaha cek Kitab Suci: ‘Ti Sion baris sumping Pambebas, sagala kadorakaan ti Yakub baris dieuweuhkeun. 27Ieu jadi jangji ti Kami ka maranehna, di mana dosa-dosana ku Kami geus dilubarkeun.’ 28Maranehna teh, ari ditilik ti pihak Injil mah, satru Allah. Ku lantaran hal eta, nu untung teh aranjeun, nu lain urang Yahudi. Tapi ku sabab tadina oge umat kapilih tur ngaraskeun ka karuhunna, tetep maranehna ku Allah dipikaasih. 29Sabab Allah mah, sakali miasih jeung mikurnia moal barobah deui. 30Aranjeun nu asal teu ngesto ka Mantenna, ayeuna malah ginanjar murah asih-Na; eta teh, balukar ti maranehna teu ngesto ka Allah. 31Kitu oge maranehna, tinangtu ngalaman sakumaha anu kaalaman ku aranjeun, — sanajan ayeuna maranehna teu ngesto ka Allah — nya eta baris pinarinan deui murah asih-Na. 32Sabab sakabeh manusa ku Allah geus dikerem di jero lingkungan kabasangkalan, supaya Mantenna iasa mintonkeun murah asih-Na ka sakabeh. 33Beu, pohara matak helokna ari kawijaksanaan jeung timbangan Allah! Putusana-Na henteu bisa kajugjugan, pangreka manah-Na henteu bisa kateuleuman! 34Ku kitu tea mah: ‘Saha nu awas kana mamanahan Pangeran? Saha nu geus kungsi nganasehatan ka Mantenna? 35Atawa saha anu geus kungsi ngahaturanan naon-naon, nepi ka Mantenna kedah mulangkeun? 36Sabab saniskara oge, asal ti Mantenna, kenging Mantenna, jeung kanggo Mantenna, salalanggengna. Amin.’


text: 1Tan-taretan jema'at e Tesalonika, ommadda Allah Rama sareng Guste Isa Almasih. Kaula, Paulus, Silas sareng Timotiyus ngarep moga-moga Allah aparenga berkat sareng kataremtemman ka sampeyan. 2- 3Kaula sadaja ros-terrosan asokkor ka Allah polana Sampeyan sadajana. Sabban adu'a ka Allah sareng Rama kaula, kaula ngenga'e sampeyan terros, sareng nyo'onnagi sampeyan. Kaula sadaja emot kadi ponapa sampeyan noduwagi e dhalem lalakonna sampeyan, ja' sampeyan paneka parcaja ka Almasih, kadi ponapa sampeyan taresna ka oreng laen kantos aladine reng-oreng ganeka, jugan kadi ponapa sampeyan ngarep kalaban pangarebban se koko ka Guste Isa Almasih. 4Tan-taretan, kaula sadaja oneng ja' Allah taresna ka sampeyan, sareng mele sampeyan epadaddi kaagunganna malolo. 5Sabab kaula sadaja manapa' Kabar Bagus ka sampeyan banne namong caca malolo, jugan sareng kobasa sarta sareng Errohna Allah. Ban kaula sadaja ce' yakinna ja' Kabar Bagus ganeka pajat lerres. Sampeyan oneng kadi ponapa odhi'na kaula sadaja kaangguy kaparlowanna sampeyan, e bakto kaula sadaja apolong sareng sampeyan. 6Sampeyan nero conto odhi'na kaula sadaja sareng conto dhari Guste Isa. Sanare sampeyan nanggung kasangsara'an se talebat berra'na, sampeyan narema kabar se eberta'agi kaula sadaja ka sampeyan ganeka kalaban ate se gumbira. Kagumbira'an ganeka papareng dhari Errohna Allah. 7Kalaban sapaneka sampeyan daddi contona oreng Kristen e Makedoniya sareng Akhaya. 8Sabab molae dhari sampeyan kabar parkara Guste Isa balattra kantos ka Makedoniya sareng Akhaya. Ban banne ganeka saos: la'-mala' kabar kadi ponapa sampeyan se parcaja ka Allah ampon balattra napa' ka man-ka'dhimman; daddi kaula sadaja ta' parlo acaca pa-ponapa pole. 9Sadajana oreng ganeka acaca kadi ponapa sampeyan se narema kaula sadaja e bakto entar ka sampeyan gi' dhimen. Reng-oreng ganeka jugan acaca kadi ponapa sampeyan se adinggallagi la-brahala abalik ka Allah se namong settong tadha' pole, kaangguy odhi' ngabdiya ka Salerana. 10Reng-oreng ganeka jugan acaca kadi ponapa sampeyan ngarep parabuna Pottrana Allah dhari sowarga, enggi paneka Isa se ampon epaodhi' pole dhari sedana sareng Allah. Isa ganeka jugan panyalamedda sampeyan sareng kaula dhari babendunna Allah se bakal dhateng.


text:
Diabétes mélitus
Diabétes mélitus (diabetes mellitus; IPA: /ˌdaɪəˈbiːtiːz/ at. /ˌdaɪəˈbiːtəs/, /məˈlaɪtəs/ at. /ˈmɛlətəs/), atawa 'nénéh'na diabétes, diabét, DM, atawa ceuk urang mah kencing manis atawa kasakit gula, hartina sindrom anu cirina mangrupa gangguan métabolismeu jeung luhurna kadar gula getih (hiperglikemia) alatan kurangna hormon insulin atawa résistansi insulin anu dibarung ku kurangna sékrési insulin[2]. Gejala nu utamana nyaéta loba kiih (poliuria), hanaang waé sarta asupan cairan nu kaleuleuwihi (polidipsia), jeung tetempoan anu kabur. Mun teu pati parna, gejala-gejala kitu téh bisa waé teu karasa.
WHO nyebutkeun tilu bentuk diabétes: diabétes mélitus tipeu 1, tipeu 2, jeung diabétes reuneuh (narajang ukur nalika kakandungan)[3], balukar tina rupa-rupa sabab jeung béda-béda sebaranana di unggal populasi. Najan ieu kasakit téh alatan gagalna sél béta dina pangkréas ngahasilkeun insulin nu cukup pikeun nyegah hiperglikemia, tapi anu jadi sababna mah béda-béda[4]. Diabétes tipeu 1 biasana alatan karuksakan sél béta otoimun. Diabétes tipeu 2 dicirikeun ku résistansi insulin dina jaringan tujul, sahingga insulin nu dipikabutuh kadarna kudu leuwih luhur anu teu bisa kahontal ku sél béta. Diabétes reuneuh sarupa jeung nu tipeu 2, alatan ayana hormon-hormon dina mangsa reuneuh (pikeun wanoja-wanoja anu sacara genetik rentan) anu ngabalukarkeun résistansi insulin.
Daptar eusi
Tanda & gejala[édit | sunting sumber]
Gejala umum diabétes anu teu ditatambaan nyaéta awak ngabegangan, poliuria (kerep kiih), polidipsia (gampang hanaang), jeung polifagia (gampang lapar).[5] Pikeun DM tipeu 1, gejala-gejalana bisa némbongan dina jangka sababaraha minggu. Anapon dina DM tipeu 2, gejala-gejalana lila pisan atawa bisa jadi teu katémbong pisan.
Patofisiologi[édit | sunting sumber]
Insulin téh hormon utama anu ngatur diserepna glukosa ti getih ka sél-sél jero awak, utamana ati, otot, jeung jaringan adiposa. Ku kituna, kakurangan insulin atawa insénsitivitas reseptorna boga peran penting dina sakabéh bentuk DM.[6]
Awak urang narima glukosa ti tilu sumber utama: peujit tina hasil nyerna kadaharan, glikogén dina ati, jeung glukonéogenesis.[7] Insulin penting pikeun ngatur kasaimbangan kadar glukosa di jero awak. Insulin bisa nyaram dibongkarna glukosa tina glikogén jeung glukonéogenesis, ngarangsang diakutna glukosa ka sél lemak jeung otot, sarta ngarangsang disimpenna glukosa dina bentuk glikogén glikogén.[7]
Insulin dileupaskeun ka sirkulasi getih ku sél béta (sél-B) anu aya dina islét Langerhans dina pangkréas salaku réspons kana naékna kadar glukosa dina sirkulasi, nyaéta sanggeus barang tuang. Insulin dipaké ku k.l. dua per tilu sél awak pikeun nyerep glukosa tina sirkulasi pikeun énérgi, konversi jadi séjén molekul anu dipikabutuh, atawa pikeun simpenan. Lamun kadar glukosa dina sirkulasi turun, kadar insulin anu dileupaskeun ku sél-B ogé nuturkeun. Ieu prosés diatur ku glukagon, hormon anu fungsina sabalikna ti insulin.[8]
Natambaan[édit | sunting sumber]
DM kaasup kasakit kronis anu can aya ubarna. Natambaanana museur kana ngajaga sangkan kadar gula getih deukeut ka normal ("euglikémia") tanpa ngabalukarkeun hipoglikémia. Carana ku ngajaga asupan, olahraga, jeung ubar-ubar husus (utamana insulin dina kasus DM tipeu 1. Kadar gula getih anu kajaga penting pikeun ngurangan DM anu beuki parna.[9][10] lian ti éta, perlu ogé diawaskeun kabiasaan anu bisa nambahan parna ka pasén DM, nyaéta ngaroko, hiperkoléstérolémia, obésitas, hiperténsi, jeung kurang olahraga.[11]
Rujukan[édit | sunting sumber]
- ↑ "IDF Chooses Blue Circle to Represent UN Resolution Campaign". Unite for Diabetes. 17 Maret 2006.
- ↑ L M Tierney, S J McPhee, M A Papadakis (2002). Current medical Diagnosis & Treatment. International edition, 1203-1215, New York: Lange Medical Books/McGraw-Hill.
- ↑ World Health Organisation Department of Noncommunicable Disease Surveillance (1999). "Definition, Diagnosis and Classification of Diabetes Mellitus and its Complications" (PDF).
- ↑ Rother, KI (2007). "Diabetes Treatment — Bridging the Divide". N Engl J Med 356 (15): 1499-1501.
- ↑ Cooke DW, Plotnick L (November 2008). "Type 1 diabetes mellitus in pediatrics". Pediatr Rev 29 (11): 374–84; quiz 385.
- ↑ "Insulin Basics". American Diabetes Association. Diakses pada 24 April 2014.
- ↑ a b Shoback, edited by David G. Gardner, Dolores (2011). Greenspan's basic & clinical endocrinology, 9th ed., New York: McGraw-Hill Medical.
- ↑ al.], Kim E. Barrett, ... [et (2012). Ganong's review of medical physiology., 24th ed., New York: McGraw-Hill Medical.
- ↑ Nathan DM, Cleary PA, Backlund JY, Genuth SM, Lachin JM, Orchard TJ, Raskin P, Zinman B (December 2005). "Intensive diabetes treatment and cardiovascular disease in patients with type 1 diabetes". The New England Journal of Medicine 353 (25): 2643–53.
- ↑ The Diabetes Control and Complications Trial Research Group (April 1995). "The effect of intensive diabetes therapy on the development and progression of neuropathy.". Annals of Internal Medicine 122 (8): 561–8.
- ↑ Citakan:NICE


text:
Mongolia
Mongolia (basa Mongol: MoHroл yлc) magrupakeun hiji nagara nu kakurung daratan di Asia Wétan, tepung wates jeung Rusia di kalér jeung Républik Rahayat Cina di kidul. Mongolia mangrupakeun pusat Kakaisaran Mongol dina abad ka-13, tapi dikawasaan ku Dinasti Qing ti ahir abad ka-17 nepi ka hiji pamaréntah merdika diwangun jeung pitulungan Uni Soviét dina 1921. Tapi kamerdékaan Mongolia heunteu diakuan ku Cina nepi ka taun 1949. Saenggeus Komunis ngawasaan Cina daratan teras ahirnya ngakuan kamerdékaan Mongolia. Saenggeus runtuhna Uni Soviét, Mongolia ngagem démokrasi. Lega wewengkonna nu ampir sarua jeung Alaska, kalobaannana wewengkon Mongolia miboga taneuh nu saat: kalobaannana wewengkon mangrupa tegal jukut, eujeung pagunungan di bagian kulon jeung kalér jeung Sagara Keusik Gobi di kidul. Mayoritas populasina étnisna Mongol nu ngagem agama Buddha Tibét jeung hirupna nomad.
Sajarah[édit | sunting sumber]
- Période Bangsa Hunnu (Hsiung-nu)
Bangsa Hun jadi katelah dina kapamingpinan Modun Khaan ti Dinasti Tiongkok nu ngadalikeun jalur dagang di wewengkon Turkistan. Saterasna peradaban Hunnu hancur babarengan jeung hancurna dinasti Hundi Tiongkok.
- Période Bangsa Cian-bi (Hsien-pi)
Populasi bangsa Hunnu ngagabung ka wewengkon bangsa Cian-bi (136-181 Maséhi). Cian-bi jadi bangsa nu kuat jeung ngaluaskeun wewengkon jeung ngabagi tilu bagian nepi ka wétan nepi ka Koréa dina kapamingpinan Tanishikuai. Nepi ka éra kapamingpinan Kabinen, bangsa Cian-bi ngalaman loba parebutan wewengkon. Taun 235, Kabinen maot jeung bangsa Cian-bi hancur.
- Période Bangsa Jujan (Rouran)
Diwangun ku populasi sisa bangsa Cian-bi, bangsa Jujan nu musat di pagunungan Khangai mekar dina abad ka-5.
- Période Bangsa Tukish
Bangsa Tukish nu diwangun ti peupeusan Karajaan Jujan ngalegaan wewengkonna nepi ka samananjung Koréa jeung Tiongkok. Populasi ti bangsa Uighur milu ngagabung dina 745 Maséhi. Bangsa Tukish jadi bangsa nu kuat di Mongolia.
- Période Bangsa Uighur
Bangsa Uighur lahir ti bagian bangsa Tukish. Dina période 745 Maséhi, Uighur ngadalikeun jalur dagang ti Cina nepi ka wewengkon wétan Asia.
- Période Bangsa Kitan
Abad X-XII, Mongolia dikawasaan Kitan nu musat di Walungan Liao, pagunungan Khyangan jeung ngawasaan wewengkon Mongolia dina taun 924 Maséhi. Dina 936 Maséhi, bangsa Kitan ngawasaan wewengkon Bahain jeung 16 wewengkon Tiongkok kalér. Taun 1120, bangsa Kitan hancur.
- Période Mongol
Mongolia dikawasaan ku Karajaan Mongol nu ngawasaan tilu walungan jeung pagunungan Altai nepi ka walungan Selenge. Karajaan ieu dipingpin ku Khabula Khaan (Kubilai khan). Incuna nu namina Yesugei ngawangun Karajaan Mongol Khanlig. Yesudei maot taun 1170 jeung Karajaan Mongol kabagi kana sababaraha bagian. Murangkalihna nu namina Temujin ngawasaan Mongol. Dina wanci kapamingpinanna, Karajaan Mongol Khanlig jadi bagian nagara nu kuat.
Politik[édit | sunting sumber]
Mongolia katelah di abad ka-13 dina kapamingpinan Génghis Khan sabab bisa hasil nalukan rupa-rupa karajaan di Éurasia. Saenggeus maotna Génghis Khan, Mongolia dibagi kana sababaraha nagara bagian nu kuat jeung kapeupeus dina abad ka-14. Sakabéh nagara bagian teras ngahiji deui ka Mongolia awal jeung aya dina pamaréntahan Tiongkok.
Dina 1921, ti pitulung Uni Soviét, Mongolia merdéka ti Tiongkok. Hiji pamaréntahan komunis diwangun dina 1924. Dina éra 1990-an, Partai Révolusionér Rahayat Mongolia (MPRP) ngéléhan Koalisi Uni Démokratik (DUC). Hal ieu mangrupakeun kumpulan ti rupa-rupa partai démokratis. Koalisi DUC ngéléhan MPRP dina pamilu taun 1996. Dina Pamilu taun 2000, parlemén Mongolia dikawasaan ku MPRP. Dina pamilu 2004, DUC jeung MPRP ngawangun koalisi pamaréntahan.
Dina 11 Januari 2005, sapuluh menteri di pamaréntahan koliasi mundurkeun awak jeung dina kondisi krisis. Aya 18 menteri dina pamaréntahan koalisi antara MPRP (nu saméméh namina Partai Komunis) jeung Partai Démokratik nu mangrupakeun payung politik bekas Perdana Menteri Tsakhia Elbegdorj. Partai Démokratik ngan miboga 25 anggota di parlemén.
Géografi jeung Iklim[édit | sunting sumber]
Eujeung legana nu salega 1.564.116 km²,[1] Mongolia mangrupakeun nagara ka-19 pangluasna di dunya (saenggeus Iran jeung saméméh Peru).
Géografi nagara ieu nyaéta Gurun Gobi di bagian kidul jeung wewengkon pagunungan nu tiis di bagian kalér. Loba ogé wewengkon Mongolia diwangun ku stépa. Titik pangluhurna di Mongolia nyaéta Pasir Khüiten di Tavan bogd nu luhurna 4374 m. Kalobaannana wewengkon nagara ieu ngarasaan panas di usum panas jeung tiis pisan di usum tiis (di bulan Januari suhu rata-ratana -30 °C).[2]
Ulan Bator, ibu kota nagara ieu, mangrupakeun ibu kota nagara nu rata-rata suhuna panghandapna di dunya.
Propinsi[édit | sunting sumber]
Mongolia kabagi kana 21 propinsi (aymguud; disingket aimag atawa aymag) jeung 1 kotamadya (hot) satingkat propinsi.
- Arhangay
- Bayan-Ölgiy
- Bayanhongor
- Bulgan
- Darhan-Uul
- Dornod
- Dornogovĭ
- Dundgovĭ
- Govĭ-Altay
- Govĭsümber
- Hentiy
- Hovd
- Hövsgöl
- Ömnögovĭ
- Orhon
- Övörhangay
- Selenge
- Sühbaatar
- Töv
- Ulaanbaatar (kotamadya)
- Uvs
- Zavhan
Catetan suku[édit | sunting sumber]
- ↑ CIA World Factbook countries by area
- ↑ "Republic of Mongolia" (PDF). 2 Maret 2004. Diakses pada 10 Pébruari 2008.
Tumbu luar[édit | sunting sumber]
Tingali ogé Mongolia di Wikivoyage
- (en) Situs resmi pamaréntah Mongolia
- (en) Situs resmi pariwisata Mongolia
- (en) Mongoluls.Net
- (en) Mongolia Development Gateway
Afrika Kidul · Républik Afrika Tengah · Aljazair · Apganistan · Angola · Antigua jeung Barbuda · Arab Saudi · Bahama · Bahrain · Bangladésh · Barbados · Belarus · Belize · Bénin · Bhutan · Bolivia · Botswana · Brunéi · Burkina Faso · Burundi · Chad · Chili · Djibouti · Dominika · Républik Dominika · Ékuador · Éritréa · Éthiopia · Filipina · Gabon · Gambia · Ghana · Grénada · Guatemala · Guinéa · Guinéa-Bissau · Guinéa Khatulistiwa · Guyana · Honduras · India · Indonésia · Iran · Jamaika · Kamboja · Kamérun · Kénya · Kolombia · Komoro · Républik Kongo · Républik Démokratik Kongo · Koréa Kalér · Kuba · Kuwait · Laos · Lésotho · Libanon · Libéria · Libya · Madagaskar · Maladéwa · Malawi · Malaysia · Mali · Mauritania · Mauritius · Mesir · Mongolia · Maroko · Mozambik · Myanmar · Namibia · Nepal · Nikaragua · Nigér · Nigéria · Oman · Pakistan · Paléstina · Panama · Pantai Gading · Papua Nugini · Peru · Qatar · Rwanda · Saint Lucia · Saint Vincent jeung Grenadines · Sao Tome jeung Principe · Sénégal · Seychelles · Siérra Léone · Singapura · Somalia · Sri Lanka · Sudan · Suriname · Swaziland · Suriah · Tanjung Vérdé · Tanzania · Thailand · Timor Lésté · Togo · Trinidad jeung Tobago · Tunisia · Turkménistan · Uganda · Uni Émirat Arab · Uzbékistan · Vanuatu · Vénézuéla · Viétnam · Yaman · Yordania · Zambia · Zimbabwé
Arménia · Azerbaijan · Brasil · Republik Rahayat Cina · Él Salvador · Kazakhstan · Kosta Rika · Kroasia · Kyrgyzstan · Méksiko · Monténégro · Sérbia · Ukraina · Uruguay


text:
Tambaga
Tambaga nya éta unsur kimia anu nomber atomna 29 jeung nomber nomor massa 63,54, mangrupa unsur logam, anu warnana kabeureum-beureuman. Unsur ieu miboga titik lebur 1.803° Celcius jeung titik didih 2.595° C[1] . Dipikawanoh ti mimiti zaman prasejarah.Tambaga kaasup unsur kimia anu langka jeung jarang kapanggih dina wangun murni[1]. Babari dipanggihkeun dina rupa-rupa senyawa jeung mineral[1]. Pamakéan tambaga nya éta dina wangun logam anu mangrupakeun gabungan penting dina wangun kuningan,perunggu sarta campuran emas jeung pérak. Loba dipaké dina nyieun pelat, alat-alat listrik, pipa, kawat, pamatrian, duit logam, alat-alat dapur, jeung industri[1]. Senyawa tambaga ogé dipaké dina kimia analitik jang ngahérangkeun cai, salaku unsur dina inséktida, cét, oba-obatan jeung pigmén[1]. Mangpaat biologis jang runtutan dina organisme hirup mangrupa unsur penting dina getih sato anu kulitna teuas[1]. Sajarahna (tina basa Latin, cuprum, ti pulo Cyprus)[2]. Tambaga dipercaya geus diala salila 5000 taun. Anapon sipat-sipat tambaga nya éta warnana kabeureum-beureuman, Unsur ieu babari dibentuk, teu teuas, jeung mangrupakeun konduktor anu alus jang aliran elektron(kadua sabada pérak)[2]. Sumber-sumber tambaga kadang-kadang bisa kapanggih sacara alami, jiga anu kapanggih dina mineral-mineral kayaning cuprite, malachite, azurite, chalcopyrite, jeung bornite[2]. Deposit bijih tambaga anu loba kapanggih di AS, Chile, Zambia, Zaire, Peru, jeung Kanada[2]. Bijih-bijih tambaga anu penting nya éta sulfida, oxida-oxidanya, jeung karbonat[2]. Ti maranéhna, tambaga dicokot ku cara smelting, leaching, jeung elektrolisis[2].


text:
Download RPP dan Silabus, KKM, Prota, Promes SKKD PKN Berkarakter SMP/MTs
RPP PKN Berkarakter SMP/MTS
- RPP PKN Berkarakter SMP Kelas 7 sms 1
- RPP PKN Berkarakter SMP Kelas 7 sms 2
- RPP PKN Berkarakter SMP Kelas 8 sms 1
- RPP PKN Berkarakter SMP Kelas 8 sms 2
- RPP PKN Berkarakter SMP Kelas 9 sms 1
- RPP PKN Berkarakter SMP Kelas 9 sms 2
- Silabus PKN Berkarakter SMP Kelas 7 sms 1
- Silabus PKN Berkarakter SMP Kelas 7 sms 2
- Silabus PKN Berkarakter SMP Kelas 8 sms 1
- Silabus PKN Berkarakter SMP Kelas 8 sms 2
- Silabus PKN Berkarakter SMP Kelas 9 sms 1
- Silabus PKN Berkarakter SMP Kelas 9 sms 2
- KKM Kelas VII
- KKM Kelas VIII
- KKM Kelas IX
- SK KD Kelas VII
- SK KD Kelas VIII
- SK KD Kelas IX
- PEMETAAN Kelas VII
- PEMETAAN Kelas VIII
- PEMETAAN Kelas IX
- PROTA Kelas VII
- PROTA Kelas VIII
- PROTA Kelas IX
- PROMES Kelas VII
- PROMES Kelas VIII
- PROMES Kelas IX